Sortaldekoa [Sareko Euskal Gramatika]\nGipuzkoako ipar-ekialdeko herriek, Bidasoa aldekoek (Errenteria, Hondarribia, Irun, Lezo, Oiartzun eta Pasaia), eta Nafarroako Leitzaldekoek, Basaburuakoek, Larraungoek eta Imozkoek osatzen dute Sortaldeko azpieuskalkia. Erdialdeko euskara, sartalderantz bezala, sortalderantz ere zabaltzen joan da, eremu nafarreraino. Sortaldeko azpieuskalkiak erdialdeko euskalkiaren eta euskara nafarraren arteko zubi-lana egiten du, baina batez ere Gipuzkoako Oiartzunek, Hondarribiak eta Irunek egiten dute zubi-lan hori. Euskara giputzaren berrikuntzak eta euskara nafarreko ezaugarriak biltzen ditu sortaldeko azpieuskalkiak.\nErdal hitz amaieretako -on mantendu da Sortaldeko azpieuskalkian, euskara nafarrean bezala: kamiona. Araban, Bizkaian eta Gipuzkoan, ostera, -on>-oi egin da.\nEuskara nafarraren bereizgarri diren bokal galtzeen aztarnak (aferesi eta sinkopak) daude eremu honetan: ekarri → karri; egunetan→ eguntan\ni → e eta, batez ere, u → o bilakatzeko joera dago Nafarroako mendebaleko hizkeretan: kanpotik → kanpotek; gelditu → gelditto; duzu → dozo.\ne- batez hasten diren hitz batzuetan, lehen silabako kontsonantea galdu ondoren, e + bokala → y bilakatzen da Larraungo, Imozko eta Basaburuako hizkera batzuetan: edan → yan; edozein → yozin.\nInstrumentalaren atzizkian -s ebakera nafarra dago erdialdeko euskalki barruko Nafarroako hizkera batzuetan: oiñes, erdas…\nAblatibo pluraleko eta mugagabeko -ta( r)ik morfema.\nIzan-en 3. pertsona singularrean *a + e → e egin da, Ipar Euskal Herrian eta euskara nafarrean bezala: zen. Eta ez Araban, Bizkaian eta Gipuzkoa gehienean egin den *a + e→ a (zan).\n*edun-en orainaldian -u- da erroa, Gipuzkoako sartaldean eta erdigunean ez bezala (hauetan -e-: det): dut.\nIzan-en orainaldian -a- da erroa pluraleko adizkietan, Gipuzkoako sartaldean eta erdigunean ez bezala (hauetan -e-: gea): gara.\nEz dira erabiltzen “joan” aditzaren nijoa, dijoa, dijoaz tankerako adizkiak Sortaldeko hizkera gehienetan: die 'doa', zien 'zihoan' (Areson eta Leitzan); nii / naie 'noa' (Goldaratz / Imotz). Salbuespena da Bidasoa ingurua: dijuazte 'doaz', zijuan 'zihoan' (Hondarribia-Irun).\nAdizkien bigarren pertsona singularrean y- ezaugarri nafarra dago eremu honetako hizkera gehienetan: haiz → yaz\nAditz iragankorren hirugarren pertsona pluralean, -te aldaera dago eremu honetako hizkera batzuetan (vs -e): diotet 'diet', sayote 'zaie'… Bigarren pertsona pluralean ere garatu da -te aldaera hori: dusute 'duzue', nasute 'nauzue'…\nNor-nori-nork saileko pluralgilea -it- nafarra da eremu honetako hizkera batzuetan: ttiót 'dizkiot', nittizun 'nizkizun'…\nGeroaldian -en (> -in / -an) atzizkia dago erdialdeko euskalki barruko Nafarroako hizkera batzuetan (vs -go): emanen → emaan. Dena dela, joan den asapaldian atzeraka ari da, eta -ko ere sarri entzuten da Nafarroako mendebal osoan.\n*edun eta eduki ez dira zeharo nahastu, eta sarri erabiltzen dira *edun-en adizkiak. Mendebaleko euskalkian eta Gipuzkoako eremu zabalean, ostera, eduki da ia erabat erabiltzen dena.\n-ki aditz atzizkia erabiltzen da alderdi honetako hizkera batzuetan: ibilki, eoki…\n“Ibili” aditzaren trinkoei bukaeran bokal bat eransten zaie zenbait hizkeratan, Nafarroan moduan: naalle 'nabil'.\nNafarroako hizkeretan ohikoa den “heldu + izan” egitura erabiltzen da zenbait hizkeratan.\nNafarroako hizkeretan ohikoa den “ezin + aditz nagusia + aditz laguntzailea” egitura ere erabiltzen da.\n“Partizipioa + a” egiturak erdialdeko beste zenbait hizkeratan baino maiztasun handiagoa du. “Partizpioa + ta” egitura ere erabiltzen da, -nta aldaera neutralizatu gabearekin: eginta / inta 'eginda' ; emanta 'emanda'.\nMendebaleko euskaran eta erdialdekoan bezala, ohikoa da “egin”erabiltzea aurreko aditzaren indargarri gisa: itsutu in tzen gerran.\nErdialdeko euskalkiko gainontzeko hizkeretan ez bezala, galderetako al partikula ez da hain erabilia.\nMendebalean eta Gipuzkoako sartaldean arrotza den bait- aurrizkia erabiltzen da kausa perpausetan, eta baita erlatibozkoetan ere.\nDenbora eta modu perpausetan, -(e)la ez ezik, -(e)larik(an) aldaera ere bada.\nAukeran dira -koz / -kotz, -(e)lakoz / -(e)lakotz aldaerak: galdeek eoten ez giñelakoz.\nAdberbioak eta predikatuak absolutibo singularrean erabiltzea ez da arrotza. Araban, Bizkaian eta Gipuzkoan, ostera, mugagabean edo partitiboan erabili ohi da: juxto-juxtoa bizeik geldittu zen.\nDestinatiboko eta prolatiboko -tako morfema.\n“Uste izan” aditzaren edo “ustez” adizlagunaren osagarria eratzeko -en menderagailua erabil daiteke: estut uste itxiak iñak diren.\nAldaerak: hitz hasieran g- duten gua 'hoa', guai(n) 'orain', guartu 'ohartu' eta guatze 'ohatze' aldaera nafarrak. Beste aldaera batzuk: altzur / ailtzur 'aitzur', apez 'apaiz', atzendu 'ahaztu', beldur (vs bildur), biño / miño 'baina / baino', bulkatu 'bultzatu', eke 'ke', elkar (vs alkar), esene 'esne', gutti (vs gutxi), guzi (eta guzti), iguzki tankerakoak 'eguzki', iñurri (vs txindurri, txingurri), matel 'masail', nigar (vs negar), obi 'ogi', ttiki (vs txiki), ukittu (vs ikutu).\nLexikoa: aieka 'alderdi', alor (vs soro), arotz 'errementaria', arrunt eta hagitz 'oso', aski 'nahikoa', atorra 'alkandora', azienda 'etxeko abereak', azkar 'indartsua', banabar 'indaba', barne 'barru', deus 'ezer', ebatsi 'ostu', esperatu 'itxaron', euntze / pentze 'belardia', ezkila 'kanpaia', gauenara 'saguzaharra', goitti eta beitti 'gora / behera', heldu da 'dator' adierarekin, hiruetanogei eta lauetanogei 'hirurogei / laurogei', iratze (vs garo), jainkoanpaxa 'ortzadarra', karrika 'kalea', kisu 'karea', kontentu 'pozik', kukuso 'arkakuso', lastaila 'urria', listu 'tua', (g)oatze 'ohea', oihan 'basoa', ongi eta hobeki (vs ondo / hobeto), paratu eta jarri 'jarri', pizar 'apur', solastu / jolastu / mintzatu 'hitz egin', tenore 'garaia', zakar 'itsusia', zoritu 'heldu', zurgin 'arotza'.\nEuskara Institutua, EHU, "Sortaldekoa", Sareko Euskal Gramatika (SEG), www.ehu.eus/seg


Baionatik irtendako barkua Hego Ameriketako kostaldean urperatu - Ahotsak.eus\nBaionatik irtendako barkua Hego Ameriketako kostaldean urperatu <p>'Katxo' ezizeneko hazparnetar baten bertso batzuk oso famatuak egin ziren. Kontatzen zuen Baionatik irten eta Pasaian hainbat bidaiari hartutako barkua nola hondoratu zen 1842an Hego Ameriketako kostaldean, 270 pertsona itoz. Barku horretan zihoazen senar-emazte gazte batzuen istorioa. Senarra ito zen eta alarguna ezbehar horretatik bizirik irtendako gizon batekin ezkondu zen. Xehetasun ugari aferaz. Senarra hegoaldekoa zen eta Lujanbio zuen abizena. Baliteke Maialen bertsolariaren senidea izatea. 'Galerianoren kanta' Bordaxurirena dela esan ohi da, baina beraren ustez bertso horiek ere Katxorenak dira.</p>\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan HAZ-001-016 kodeko bideoa nahi duzula aipatzea: ahotsak@ahotsak.eus\n'Katxo' ezizeneko hazparnetar baten bertso batzuk oso famatuak egin ziren. Kontatzen zuen Baionatik irten eta Pasaian hainbat bidaiari hartutako barkua nola hondoratu zen 1842an Hego Ameriketako kostaldean, 270 pertsona itoz. Barku horretan zihoazen senar-emazte gazte batzuen istorioa. Senarra ito zen eta alarguna ezbehar horretatik bizirik irtendako gizon batekin ezkondu zen. Xehetasun ugari aferaz. Senarra hegoaldekoa zen eta Lujanbio zuen abizena. Baliteke Maialen bertsolariaren senidea izatea. 'Galerianoren kanta' Bordaxurirena dela esan ohi da, baina beraren ustez bertso horiek ere Katxorenak dira.\nGaia(k): Aisia » Kultura » Bertsolaritza , Ohiturak eta bizimodua » Kontakizunak eta sinesmenak » Gertaera izugarriak eta ezbeharrak\nTa gero baziren ere Katxoren kantuak hor, Katxo, Katxoren kantuak eta partitu baitzen untzi bat, Baionatik, 1842an, eta gero, hondatu zen, hondatu zen, Hego Ameiketan, eta han, baziren senar emazte batzu, hiruehun lagun ziren ta hiruehun horietarik, berrehun eta hirutan hogei ta hamar ito ziren. Castillejos, berrehun legua, lekua... Castillejos izena duen uharte batean, uharte ez, arroka batzuen kontra joanik. Hondatu zen untzia, barkua. Eta bakarrik bizirik atera ziren hirurogeita hamar lagun. Ta hoiek oro Baionan ziren lehenik sartuak eta gero Pasaian ere. Eta ito ziren, beaz. Bainan baziren bidaia hortan, izenak hor dira, baziren senar-emazte batzu, batek izena zuen Itzia, gizonak, ta bestiak Zabaltzagarai; Joana. Eta erori zen ureat Joana Zabaltzagarai, lehenik. Gizonak salto egin; Itziak. Itzia ito ta Joana salbatu. Bainan gero, uhainek bildu zuten, borobildu, eta ura bazterrean salbatu zen. Ta nola ezkonduak ziren biak, hemen, urtarrilean Hazparnen. Hor hartu zuen hegoaldeko batek bere langile gisa, eta gero ezkondu zen bizirik atera zen hegoaldeko batekin. Eta, nor zen hura? Lujanbio. Lujanbio, Pasaian igoa zena salbatu zen, eta Intxauzti izena zuen dendari batek, jostun batek hartu baitzuen jostun bezela, jostun ona zelakotz Joana Zabalatzagarai, ezkondu zen gero, harri esker ezkondu zen Lujanbiorekin. Eta heldu baita urte bat barne bi aldiz ezkondu zela, elizaz eta legez behar zen bezela; alargundua Itziarenganik, ezkondu zen Lujanbiorekin. Istorio hori beti gogoan dut egun batez beharko diodala Lujanbio andereari kondatu, "erre" egiten baitu iparraldekook bezela, nik uste familian hori ikasia dukete beharbada Zabaltzegarai ene familiarenganik! Galda niezaoke berari. Ikusiko baldin bauzu ni behin nola ene erragoiozu. Lujanbio hori ez da hortan bukatzen. Gero izan naizelarik han, ikusi baitut toki hori non gertatua den, ezarria baita, karrika batean, han, "Rue Leopoldine Rosa". Barku harek "Leopoldine Rosa" zuen izena. Baionatik partitu zena ta [...]" Tradition de Pais Basque", Francisc Michelek egina baitu, hor badira Katxok eginak dituen pertsuak. Eginak ditu handik.\n- Handik. Buenos Airesetaik. Heldu da berria, beraz, untzi hori hondatu dela. Eta hori kantatzen du Katxok. Ta hori zertako? Katxo hori Hazparne Katxoteikoa baita. Katxoteiko auzoan zein da ere gertatzen? Galerianoaren etxea ere hor da. Ta berifikatu dut, Galerianoa Katxoteirat joan dela beste'at beheretik, eta Katxo zela lehen auzo Galerianoaren, Bordaxuritarren familiari hurbil. Eta beaz erraiten du, bueno, "kanta ditzaten... harriz kargaturik"... Hola, Hazparnen kanta ditzaten... […]. Bainan, nere ustez, hor dugu Haritchelarrekin eztabaida, nere ustez, leküak ikasten batutzu, ikuste'utzu Katxo dela egin dituena pertsu horiek. Beste batzuk baititu ere berak inak, "nahi baldin bagira hil eta salbatu". Zer da hor, ezen Hazparneko lehen misionesten mamia? Heien predikuen mamia. Entzuten zituen nola mintzo ziren orduko misionestak, "nahi baldin bagira hil eta salbatu", heien teoloxia guztia hor da, ene ustez.\n- Handik. Buenos Aireseti. Heldu da berria, beraz, untzi hori hondatu dela. Eta hori kantatzen du Katxok. Ta hori zertako? Katxo hori Hazparne Katxoteikoa baita. Katxoteiko auzoan zein da ere gertatzen? Galerianoaren etxea ere hor da. Ta berifikatu dut, Galerianoa Katxoteirat joan dela beste'at beheretik, eta Katxo zela lehen auzo Galerianoaren, Bordaxuritarren familiari hurbil. Eta beaz erraiten du, bueno, "kanta ditzaten... harriz kargaturik"... Hola, Hazparnen kanta ditzaten... [Nik etzakit]. Bainan, nere ustez, hor dugu Haritchelarrekin eztabaida, nere ustez, leküak ikasten batutzu, ikuste'utzu Katxo dela egin dituena pertsu horiek. Beste batzuk baititu ere berak inak, "nahi baldin bagira hil eta salbatu". Zer da hor, ezen Hazparneko lehen misionesten mamia? Heien predikuen mamia. Entzuten zituen nola mintzo ziren orduko misionestak, "nahi baldin bagira hil eta salbatu", heien teoloxia guztia hor da, ene ustez.\nXalbador, bertsolaririk onenetakoa\n1983-1985 bitartean bertso-eskola Aranzadi ikastolan\nTrenaren inguruko kontuak; istripuak\nSu baxua eta istripua\nEnkarguz jarritako bertsoak


KAMERATOIAK BERE 16. EDIZIOA OSPATUKO DU AURTEN LEKEITIOKO EUSKAL ZINE BILERAN – Zinebilera – 43 Euskal Zine Bilera 2020\nKAMERATOIAK BERE 16. EDIZIOA OSPATUKO DU AURTEN LEKEITIOKO EUSKAL ZINE BILERAN\nEuskaltzaleen Topaguneak eta Euskal Zine Bilerak antolatzen duten euskarazko ikus-entzunezko rally-a azaroaren 13tik 15era ospatuko da\nBerrikuntzaz beteta datorren edizio honetan, Aitor Arregi zuzendari ospetsua (La trinchera infinita, Loreak, Handia) izango da parte-hartzaileen gidaria. Berarekin batera, iazko Euskal Zine Bileran film onenaren saria eraman zuen Izibene Oñederra (Lursaguak) izango da rallyaren lanak epaitzearen arduraduna.\nBizi dugun egoera berezi honetan parte-hartzaileen osasun ona bermatzeko helburuarekin, Kameratoiak aldaketak izango ditu, baina ere zutabeak mantendu egingo dira. Izen ematea Kameratoiaren webgunean egin ahalko da urriaren 7tik azaroaren 7ra bitartean. Aldaketa nabarmenena kokapenari dagokio, parte-hartzaileak ez dira Lekeitiora etorri beharko, haiek nahi duten tokian grabatu ahalko dituzte laburmetraiak. Antolakuntzatik beti bezala gaia eta filmean agertu beharreko ezaugarri batzuk zehaztuko dira azaroaren 13an eta parte-hartzaileek 36 ordu izango dituzte idea garatu eta gauzatzeko. Azaroaren 15ean eguerdiko 12:00etarako film laburrak email bidez aurkeztu beharko dira.\nBerrikuntza gisa, azaroaren 16tik 19ra Kameratoian aurkeztutako film guztiak Euskal Zine Bilerako webgunean egongo dira eta ikusleek haien botoekin ikuslearen saria nork eramaten duen aukeratu ahalko dute. Irabazle guztiak azaroaren 22an emango dira ezagutzera zinebilera.eus webgunean emango den sari banaketa ekitaldian. Gogoratu, film labur onenak 1.000 euroko saria eramango du eta DemaSA lehiaketan eta Laburbira zirkuiturako sailkatuko da. Bigarren sariaren irabazleak berriz 600 euro jasoko ditu. Azkenik, astean zehar boto gehien jasotzen dituen filmak ikuslearen saria eramango du, 100 euro eta Lekeition asteburu bat.\nEra berean, Aitor Arregi zuzendariak masterclass berezi bat eskainiko die parte-hartzaile guztiei lehiaketa baino egun batzuk lehenago, zuzendariaren esperientziak eta aholkuak jasoz.\nGuzti hauekin sekulako Kameratoia izango dugu aurten! Animatu eta eman izena!


kritiken hemeroteka » Zoramenaren susmoa\n« Labanaren sorbatzean | Historiaren ifrentzuaren oparia »\nZoramenaren susmoa Goizalde Landabaso / Deia, 2012-06-02\nZorakeria jorratu duen lan mordoxka eman du literaturak. Honen gainean ari da Itxaso Martin (Donostia, 1981), hain zuzen ere, doktorego tesia idazten: Emakumea eta psikiatria. Eta liburuan ere gai hori izan du ardatz. Protagonista nagusi bi daude: Ni eta Vera. Eta zeharkako bakarra: Narratzaile bakarra baina bi ahotsetara. Ni eta Vera ez dira pertsona berbera. Izan zitezkeen, eta Itxaso Martin Zapirainek idatzitako eleberri honetako protagonistetako batek pentsa lezake momenturen batean. “…Orduan ulertu nuen Vera nire gorputzaren zirrikitu ilunen batean topatuko nuela eta bila nenbilen Vera hura ahaztean bakarrik jakingo nuela nor izan zen”.\nBaina ez dira pertsona bera. Ni, Martina Petritegi da. Eta Vera, Vera Etxeberria, aita aldeko bere birramama. Esan genezake, edo iruditu zait niri, liburuak zati bi dituela. Lehenengoan Ni, hau da, Martina da protagonista. Bere gainbehera, bere zoramenetik zorakeriarako bidea agerian gelditzen zaigu. Izoztuta dago bere buruaren amaraunean galduta. Ahots batzuetara idatzitakoa dela esan dugu; izan ere, lehenengo zatiko narratzailea da irakurlearekin interaktibitatea eragiten duena. Bigarren ahotsa, aldiz, birramamarena da. Martinari ari zaion ahotsa. Martinaren bizitza kontatzen digu lehenengo ahotsak. Urratsez urrats esaten digu Martina zoratzen ari dela. Eta bestetik, Martinak berak bere buruari idatzitakoak irakur ditzakegu. Zati hau erritmo bizikoa iruditu zait. Idazkeragatik seguruen. Esaldi laburrak, kolpezkoak erabiltzen ditu. “Martina!! / Ez duzu erantzun/ Martina!! / Logelan nago, erantzun diozu/ Zertan ari zara? Horrenbesterako mina daukazu? / Ikusi duzu nola daukadan”.\nBigarren zatia mantsoagoa egin zait, eta hala ere interesgarriena. Hain zuzen ere, bigarren zati hori eleberriaren muina dela uste dut. Eta beharbada horri eman beharko ziola lehentasun gehiago, indartu egin beharko zuela birramamaren istorioa. Hau da, benetan interesgarria egin zaidana Veraren istorioa da. Zelan 30eko hamarkadan ustez zoratuta zegoen emakumea zoroetxera sartu zuten. Eta zelan bertan urteak eman zituen, tristura sakonean murgilduta, familiaren bisita barik, bakartua. Eta iruditzen zait, hasierako istorioak protagonismo apur bat kendu diola Veraren istorioari. Beharbada horretan orekatuegia egin zait irakurketa. “Zergatik zegoen Vera psikiatrikoan? (…) Eta nik berak bezala amaitu behar badut?”. Horixe da Martinaren beldurretako bat. Bestela desasosegua ondo islatuta dagoela esango nuke. Une batzuetan Martinak senti dezakeen hotza senti zenezake. Narratzaile eta Martinaren arteko interakzioan norberak sentitzen ditu beldurra eta ezinegona. Bigarren zatian ahots nabarmen eta nagusi bat dago: Verarena. Berak esaten dio birlobari zer gertatu zen, zer sentitu zuen, zerk suntsitu zuen. “Mila horrelako jasota ere ez dut uste sartuta nengoen tristezia eta erruduntasunetik ateratzea lortuko zutenik. Gauzak ahazten ari zitzaizkidala, hori bai, hori antzematen nuen. Gauza onak eta gauza txarrak. Memoria berria egiten ari nintzen”.\nBada beste istorio bat, azpian geratzen dena, nabarmena bada ere: Martina eta Peru. “Zure zain jarraitzen du Peruk, katilua esku artean eta gertatzen ari dena sinetsi ezinik”. In crescendo doa euren harremanaren kontakizuna. Bikotearen urruntzea, egunerokoaren arrakalak, inkomunikazioa. Uste dut eleberri interesgarria dela, eta idazleak asmatu egin duela zorakeriaren galbidea azaltzen. Baina begitantzen zait eleberria indartsuagoa zatekeela Veraren istorioa gailendu izan balitz. Eta amaieran… maiordomoa da hiltzailea.


Irekia Eusko Jaurlaritza - Gobierno Vasco :: Euskadiko Eskolarteko Kirol Jokoek 2.500 eskolaume inguru bilduko dituzte Arrasaten, larunbatetik hasita\nEuskadiko Eskolarteko Kirol Jokoek 2.500…\n<img src="https://www.irekia.euskadi.eus/uploads/cover_photos/46229/original/Kirol_Jokoak.jpg" style="max-width:100%" alt="" />\nUrte osoan zehar beren lurraldeetan eskola kirolaren baitan jokatutako txapelketen irabazleak izango dira han, 12 eta 14 urte bitarteko gazteak.\nEskolarteko Kirol Jokoen finalek 2.500 eskolaume bilduko dituzte Arrasaten larunbatetik aurrera. Datorren maiatzaren 26an eta 27an zein ekainaren 2an eta 3an lurraldeetako txapelketetako irabazleak arituko dira nor baino nor gehiago Debagoienako udalerri honetan. 12 eta 14 urteko gazteak 20 modalitate ingurutan lehiatuko dira final hauetan.\nIaz finalak Gasteizen ospatu ostean, Arrasatek hartu du aurten lekukoa Kirol Jokoen 37. edizioan. Final hauetan Euskadiko txapeldunak erabakiko dira DBH-ko lehen eta bigarren mailako eskola umeen artean. Izan ere, ikasturtean zehar ikasle gazteek burututako kirol ekintzen azken emaitza dira Euskadiko Eskolarteko Kirol Jokoen finalak. Berez, lurralde historikoetako foru aldundien eskumena da eskola kirola, eta udal administrazioekin lankidetzan garatu ohi dute. Eusko Jaurlaritzak kirol jarduera hori arautzeko legedi orokorra kudeatzen du eta, horrez gain, Kirol Jokoen finalak antolatzen ditu. Bi asteburutan Araba, Bizkaia eta Gipuzkoako kirolari gazte onenak elkarren arteko lehian arituko dira.\nEskolarteko Kirol Jokoen helburua da gazteen artean bizi ohitura osasuntsuak sustatzea kirol jarduera bultzatuz, bai eta ikasleen heziketa garapena osatzea ere. Orotara 1.000 neska eta 1.500 mutil inguru lehiatuko dira, lurralde bakoitzeko infantil mailako kirolari eta talde irabazleak, 20 kirol modalitate desberdinetan. Aurtengo finaletan ondoko modalitateak izango dira: atletismoa, tenisa, padela, futbola, errugbia, karate, eskubaloia, areto futbola, saskibaloia, gimnasia erritmikoa, aerobika, xakea, euskal pilota (modalitate ezberdinetan), txirrindularitza, boleibola, igeriketa eta hondartza boleibola.\nProiektu honen barruan ‘Kirolari gazteen eskubideak’ deritzon testua garatu da. Proposamen honek bat egiten du proiektuaren filosofiarekin. Tartean, ekimenaren ikuspegi hezigarria azpimarratzen da, kirolaren bitartez ondo pasatzeko eskubidea nabarmentzen da, duintasunez tratatua izatekoa edota txapeldun ez izateko eskubidea ere. Finalen inguruko xehetasun guztiak eta ‘Kirolari gazteen eskubideak’ erantsita bidali den Euskadiko Eskolarteko Kirol Jokoen triptikoan kontsulta daitezke.\nKirol_Jokoak.jpg 100 KB (jpg)\nESKUPROGRAMA_B.pdf 5 MB (application/pdf)


Azpeitiko Rallysprinta Urrakira itzuliko da XXI. edizioarekin - Azpeitia - uztarria.eus\nAzpeitiko Rallysprinta Urrakira itzuliko da XXI. edizioarekin\nJulene Frantzesena 2021-11-24 16:41\nIokin Agirre autoan. (Lagun Artea)\nAzken edizioak Errezil-Etumeta eta Aizarna artean egin izan badituzte ere, Goiatz eta Azpeitia arteko ohiko ibilbidean egingo dute aurtengoa, zapatuan. Rallysprinten Euskal Txapelketako azken proba puntuagarria izango da, eta Iokin Agirre zein Asier Aldalur dira sailkapenaren buruan. Urrakiko errepidea 12:30 aldean itxiko dute trafikoarentzat, eta proba 14:00etan hasiko da. 28 autok parte hartuko dute.\nLarunbatean Azpeitiko Rallysprintaren XXI. edizioa izango da, eta hainbat urteren ostean, Urrakira itzuliko da. Hain zuzen ere, azken edizioak Errezil-Etumeta eta Aizarna artean egin izan badituzte ere, Goiatz eta Azpeitia arteko ohiko ibilbidean egingo dute aurtengo proba. Gainera, hainbat hilabeteko atzerapenez egingo dute; izan ere, pandemiak eragindako egoera tarteko, hitzordua atzeratu egin zuten maiatzean.\nRallysprinten Euskal Txapelketako azken aurreko proba puntuagarria izango da larunbatekoa, eta gaur-gaurkoz, Iokin Agirre da sailkapenaren buruan –bigarren postuan, Agirre baino bi puntu gutxiagorekin, da Gurutz Agirretxe errezildarra–. Gainera, beste hainbat gidari ere badira Azpeitiko proba irabazteko faboritoen artean; Mattin Villares eta Jon Zozaia, Roland Holke eta Erik Lafuente nahiz Gorka Idigoras eta Naia Lasagabaster. Formula Libre mailan ere lehia ederra aurreikusten dute rallysprintaren antolatzaileek. Oraingoz, Jon Zubeldia eta Jon Albizuri daude sailkapenaren buruan, baina Ibon Beitia eta Ion Zubiaurre aurrez aurre izango dituzte horiek.\nOrotara, 28 gidari eta kopilotu daude parte hartzeko izena emanda, eta horietatik lau lagun izango dira azpeitiarrak: Lagun Arteako Iokin Agirre eta Asier Aldalur (BMW M3) nahiz Jon Arregi eta Igor Arriaran (Peugeot 208). Errezilgo eta Azkoitiko gidariak ere ariko dira lehian, hala nola Akulu taldeko Gurutz Agirretxe eta Hodei Intxausti (BMW M3), Akulu taldeko Aitzol Apalantza –lehen aldiz ariko da pilotu lanetan– eta Alazne Apalantza, Errebueltie eskuderiako Ibon Beitia eta Jon Zubiaurre, Errebueltie eskuderiako Iraitz eta Ugaitz Olariaga, Errebueltie eskuderiako Egoitz Lizarralde eta Leire Odriozola zein Ikullu taldeko Jon Zubeldia eta Ion Albizuri.\n12:30ean itxiko dute bidea\nZapatuan, 09:30ean hasita egingo dituzte autoen egiaztapen teknikoak, epaitegiaren aurreko plazan. Urrakiko errepidea, berriz, 12:30 aldean itxiko dute trafikoarentzat. Dena den, Lagun Artea eskuderiak azaldu duenez, rallysprintera joatekoa den pertsona kopuruaren arabera, aurrera egin dezakete ordu hori.\n13:00etan abiatuko dira ibilgailuak asistentziara, eta azken aldaketak eginda, 14:00etan ekingo diote lehen mangari. Aurreikuspenen arabera, 15:30ean izango da bigarren manga, eta 17:00etan hirugarrena. Sari banaketa ekitaldia, berriz, 18:30 aldean egingo dute, epaitegiaren aurreko plazan.\nLagun Arteak proba egingo den eremura "garaiz" joateko deia egin die herritarrei, 13:30etik aurrera ezingo baita ibilbidetik sartu eta irten. Gainera, ibilbideko lehenengo eta azkenengo bihurguneak "leku oso arriskutsuak" direla gogorarazi du taldeak. Ikusleei komisarioen oharrak eta jarraibideak betetzeko deia egin diete rallysprintaren antolatzaileek, "ekitaldia arazorik gabe" egin dadin.


Erosketa Gida: izozkiak: Izozkiaren gozoa! [2tik 2. orria] | Aldizkaria | EROSKI CONSUMER\nErosketa Gida: izozkiak: Izozkiaren gozoa!\nKaloria asko eta azukre dezente dauzkate, baina bateragarriak dira dieta orekatu batekin, eta gauza gutxi bezain gustagarriak\nNahi adina izozki\nIzozki mota asko daude, eta irakurleari gauzak argiago azaltze aldera, lau sailetan bildu ditugu Gida honetan, elikadura-osaera aintzat hartuta: esnea dutenak, esne-jatorrikoa ez den landare-gantzak dituztenak, urarekin eginak (poloak, sorbeteak, edari izoztuak...) eta, azkenik, azukre erantsirik gabeko izozki bereziak.\nBa al zenekien... gantzak ematen diola izozkiari bere zaporeta, testura eta izaera krematsua? Eta izozki mota honen gantza esnetik etorri ohi dela? Izozki guztiek ez dute, jakina, gantz kopuru bera, guztiek ez baitauzkate osagai gantzatsu berberak, ezta kopuru berean ere. Espainiako Estatuan izozkien arloa arautzen dituen legediak sailkatu egiten ditu izozkiak, eta osagai jakin batzuen arabera egiten du hori, betiere gutxieneko neurriak ezarrita osagai horientzat. Gantza da osagai horietako bat. Kremazko izozkietan, esne-gaina izaten da oinarri edo oinarrizko osagaia. Izozki horiek gainerako guztiek baino gehiago izaten dute esne-jatorriko gantza (% 8 izan behar du, gutxienez); esne osoarekin egindakoek, adibidez (esne osoa izaten dute osagai nagusia), gutxienez % 2,5 izan behar dute gantz mota hori, eta esne gaingabetuarekin eginda daudenek (hau da, berezko gantzaren zati bat edo berezko gantz guztia kenduta dutenek), % 0,3. Arauak gutxieneko neurri batzuk ezartzen ditu izozkiari izen bat edo bestea emateko, baina alde handiak izaten dira etxe batetik bestera.\nKomeni da jakitea... esnea duten izozkiek (izan kremazkoak, izan esne osokoarekin eginak edo esne gaingabetuarekin), osagai gantzatsuak esne-jatorrikoak dituztenez, gantz saturatu gehiago ematen dituzte. Hain zuzen, izozki horien izaera lipidikoa ez da ona (proportzioan, gantz saturatu gehiegi dituzte), eta horrexegatik dira bakan jatekoak eta kopuru txikietan. Adibidez, EROSKI SeleQtia saileko banillazko izozkiak, gure katearen gourmet markak, alegia (Espainiako Dastatzaileen Elkarteak bermatua da) % 18 dauzka gantz saturatuak (3,5 gramo). Badira gure dietan ohikoak diren zenbait elikagai are gantz saturatu gehiago dauzkatenak, greziar erako jogurtak, adibidez (% 35, 6,9 gramo), baina horrek ez du esan nahi izozkiak neurririk gabe jan daitezkeenik.\nEsne-jatorrikoa ez den gantzarekin eginak\nBa al zenekien... esnea daukatenez gain, badirela esne-jatorrikoa ez den landare-gantzekin egindako izozkiak ere? Gehienean, palmaren eta kokoaren gantzak erabiltzen dituzte esne-jatorrikoak ordezkatzeko. Izozki mota horretan, gutxienez % 5 izan behar dute gantz azidoek. Etiketari arreta jartzea komeni da beti, landare-jatorriko gantz horiek, sarri askotan, olio edo gantz partzialki hidrogenatuak izaten baitira (trans gantzak): gantz saturatuak baino are kaltegarriagoak dira, ugaritu egiten baitute kolesterol txarra (LDL) eta ona murriztu (HDL).\nKomeni da jakitea... Kontsumitzaileek argi eduki behar dute, ekoizle batek ez badu zehazten zer gantz mota erabili duen, hidrogenatuen sailekoa izango dela, segur aski. Beraz, ongi irakurri behar da izozkiaren etiketa, eta, ahal dela, zer gantz mota erabili duten esaten dutenak hautatu. Izozkiak gustagarriak dira oso, baina ez maiz-maiz jatekoak; horrek ez du esan nahi, ordea, beti uko egin behar zaienik. Plazer txikiek atsegin handia ematen dute, eta izozkietan ere badira formatu txikikoak. Adibidez, Magnum Mini Almendras delakoak (50 gramo izozki) 180 Kcal ematen ditu, heldu batek egunaren buruan behar izaten dituen 2.000 Kcal-en % 10 baino ez.\nBa al zenekien... poloek eta sorbeteek ura baizik ez daukatela ia? Osagai horixe izaten da nagusi urez egindako izozkietan, % 85-90 inguru, eta, beraz, kaloria gutxi ematen dituzte kremazko edo esnezko izozkien aldean (urezkoek, oro har, 70 kaloria 100 gramo bakoitzeko, eta besteek 200 eta 250 kaloria artean); beste horietan, % 50-60 izaten da ura. Bitaminarik eta mineralik apenas izaten duten urez egindako izozki horiek. Zenbaitetan, fruta-zukua erabiltzen da, batez ere limoizko poloetan, baina oso kopuru txikietan hori ere (% 3-5 artean), eta ezin dira hartu bitamina-, mineral- edo zuntz-iturri gisa. Sorbeteek, aldiz, gutxienez % 15 izaten dute fruta, eta, ondorioz, zertxobait bitamina gehiago izaten dituzte, baina inondik ere ez fruta atal batek adina.\nKomeni da jakitea... Izotzezko izozkiek ez dute izaten ez gantzik eta ez kolesterolik, horiek egiteko ez baita erabiltzen ez esne-gainik eta ez esnerik ere, eta arrazoi horrexegatik, proteinarik ere ez dute ematen (bai, ordea, kremazko izozkiek). Kaloriak bai, ematen dituzte, erabilitako azukre kopuruaren arabera, betiere (askok uste baino azukre gehiago izaten dute). Honako hau da arrazoia: hotzaren erruz, zapore gutxiago hartzen zaie jakiei, anestesia-efektu arin moduko bat sortzen baitu hotzak mihiko dastamen-guneetan, eta, ondorioz, azukre gehiago eransten diete urez egindako izozkiei, zaporea hobeki hartzeko. Adibidez, marrubi zaporeko Calippo batek 18 gramo azukre izaten ditu, eta kola zaporekoak 21 gramo. Izozki horietako batekin, hortaz, heldu batek egunaren buruan behar duen azukrearen % 20 hartuko genuke. Esan dugu urez egindako izozkiek kaloria gutxi ematen dituztela eta ez daukatela ez gantzik eta ez kolesterolik ere, baina azukrez eta gehigarri artifizialez ongi hornituta daudenez, noizean behin jatekoak dira horiek ere. Freskagarri onak dira bero handiko egunetarako, eta likidoa hartzen laguntzen die ura edatea oso gustuko ez dutenei, nahiz eta ez duten balio egarria baretzeko, azukre gehiegi dauzkate eta.\nAzukre erantsirik gabeak\nBa al zenekien... izozkien berezko ezaugarria dela azukre ugari edukitzea? Produktu osoaren % 15 eta % 35 artean izaten da gehienean azukrea, edo bestela esan: azukre zorrotxo batek adina edukitzen du 50 gramo bakoitzeko (bi bola izozki izango lirateke). Esnea duten izozkietan, esnearen berezko azukrea (laktosa) gehitu egiten zaio eransten dioten azukreari (ohiko azukrea izaten da, sakarosa, eta bestelakoak ere bai: glukosa- eta/edo fruktosa-jarabea, glukosa edo dextrosa).\nKomeni da jakitea... Dietan azukre gehiegi hartuz gero, gizentzea izaten da ondoriorik arruntena. Horri aurre egiteko, zenbait aukera agertu dira merkatuan, ustez egokiak, eta izozkien arloan ere halaxe izan da. Adibidez, Nestlé etxeak 'azukre erantsirik gabeko' sail bat merkaturatu du. Izozki horiek osagaien berezko azukrea soilik daukate. Horrela, bada, sail horretako esne-gain sandwich batek (260 Kcal) 5 gramo azukre ematen ditu. Zenbaitetan, kontsumitzaileak nahasi egiten dira, eta azukre erantsirik gabeko elikagaiek kaloria gutxiago ematen dituztela uste izaten dute, baina beti ez da hala izaten: produktu horietako batzuk oso baliagarriak dira eta egokiak gertatzen dira triglizeridoak goi samarrean dauzkatenentzat edo azukrea zaindu nahi edo behar izaten dutenentzat. Baina gerta daiteke ohiko produktuek adina energia (kaloria) ematea eta gehiago ere bai batzuetan.\nIzozkiak: ongi kontrolatuta\nErosketak egiterakoan, bukaera-bukaeran hartu izozkia, eta lehenbailehen sartu hozkailuan.\nIzozkiak leku batetik bestera eramateko (saltokitik etxera), poltsa termikoak erabili.\nHozkailuan, -18 ºC-an eduki behar dira, edo hortik behera.\nOsaeraren eta osagaien berri ematen duten etiketak ongi irakurri; hor ageri da noiz iraungitzen den, nola kontserbatu behar den eta zer osagai dituen.\nZerbitzatu aurretik, girotu egin behar da izozkia; mahaira eraman baino minutu batzuk lehenago atera behar da izozkailutik, tenperatura egokian eta zertxobait gurituta egon dadin, ahogozo hobea izaten du eta.\nBehar den kopurua baino ez atera mahaira; ez da komeni luzaz egotea hozkailutik kanpo.\nBehin errazioa bereizi ondoren, izozkia berriz egoki izozteko, ontzi edo zorro itxietan sartu behar da, eta izozkailu garbi batean, izotz-plakarik gabekoan, horiek handitu egiten dute-eta kutsatzeko arriskua.\nIzozkien arrisku-adierazle nagusia kristaltzea izaten da. Produktuak izotzezko kristal txikiak baldin badauzka, horrek esan nahi du eten egin dela hotz-katea, eta horrek erraztu egiten du mikroorganismoak haztea, eta, ondorioz, arriskutsua izan daiteke izozki hori jatea.\n<< Aurreko orrira joan: Izozkiaren gozoa!\nOrri honetan zaude: [2tik 2. orria]\nPDF: Egin klik hemen honako ekintza hau burutzeko: Informazio hau PDF bertsioan jaitsi (914 Kb)\n[1. orria] Izozkiaren gozoa!\n[2. orria] Nahi adina izozki


200 urte geroago, Marxek balio du? - Iratzar Fundazioa\nSistema kapitalistan merkantziek bizitza propioa izango balute bezala proiektatzen zirela idatzi zuen Marxek Kapitala liburuan. Merkantziaren fetitxismoa deitu zion aipatu mekanismoari. Eta berrehun urte beranduago ere, ekonomiaren gertakariak fetitxizatuta azaltzen zaizkigu, fakultate, komunikabide edota eztabaida publiko gehienetan. Merkatuak bizitza propioa izango lukeen fenomeno edo gizaki gisa aurkezten da eta, ondorioz, nekez egin daiteke zerbait haren norabidea baldintzatzeko.\nEz merkatuak eta ez sistemak ez dute funtzionatzen. Ez lehen, eta ez orain. Kapitalismoa, etengabe krisiak eragiten dituen sistema da. Hazkunde ekonomikoaren garaian, kapitalak langileon izerdiaren kontura eskuratzen ditu etekinak (plusbalioaren bitartez Marxen hitzetan) eta, ageri denez, krisi garaiko galerak ere guk ordaindu behar ditugu.\nBestelakoa da, ordea, sistemaren funtzionamenduaren inguruko azalpena. Honetaz ere mintzatu zen Marx Ideologia alemaniarra liburuan. Bertan, ideologiak betetzen duen funtzioa azaldu zuen eta haren ondorioz “gizakiak eta haien harremanak alderantzikaturik ageri” (Marx, 2004:184)zirela azpimarratu zuen.\nEgungo sistema ekonomikoak pobrezia, langabezia eta prekarietatea sortu, hedatu eta iraunkortzen ditu; emakumeak lan erreproduktibora eta sektore prekarizatuetara kondenatzen ditu, gizartearen arrakala soziala handiagotzen ari da, baliabide naturalak inolako kontrol eta bermerik gabe ustiatzen ditu eta iparraren garapena hegoaldearen miseriaren gainean eraikitzen da. Horrela izan da denbora luzez eta egoera hori areagotu egin da azken hamarkadetako neoliberalismoaren ondorioz.\nEta hori guztia ez da naturala, ez da berezkoa. Horrela agertzen bada, besteak beste, ideologia neoliberalak izan duen hedapenaren ondorioa da, hots, Marxek aipatzen zuen errealitate alderantzikatua islatzen zuen ideologiaren ondorioz. Honetan ere, Marx zorrotz eta fin.\nGauza bera esan dezakegu Manifestu komunistan estatu-exekutiboak burgesia-klasearekiko erakusten duen menpekotasuna salatzen duen atalari dagokionez. Egun, demokrazia pribatizatu eta estatuak transnazionalen aginduak hertsiki betetzen ari diren honetan, estatu agintariak kapitalaren txotxongiloak dirudite.\nBerrehun urte igaro dira Karl Marx jaio zenetik. Han eta hemen, omenaldi, ekitaldi eta kongresu anitz antolatzen ari da eta guk ere haren ibilbide eta ekarpenari gorazarre egitearekin batera, hausnarketa hau kaleratzea ebatzi dugu.\nMarxek ekarpen ikaragarriak egin zituen.Klase gatazkak historiaren garapenean izan duen funtzioa eta aipatutako fetitxizazioa, plusbalioa, errealitate alderantzikatua edota estatu-buruen menpekotasuna esaten ari garenaren adibide gardenak dira.\nEdonola, bada Marxen jarraitzaileen artean ematen den akats edo ulertezina den jarrera: mundua, gizartea eta ekonomia aldatu ez balira bezala aritzen dira haren testuak alperrik interpretatzen. Zoritxarrez, hau ere ez da gauza berria, izan ere, Marxek aipatu behar izan baitzuen bera ez zela marxista, batzuk haren obraz egiten ari ziren irakurketaz ohartu ostean. Alegia, atzo eta gaur, batzuk Marx baino marxistago.\nEzbairik gabe, Marxek funtsezko ekarpenak egin zituen ekonomiaren, soziologiaren eta filosofiaren alorrean. Horiek guztiak baliagarriak dira oso mundua ulertzeko eta eraldatzeko, baina ez dira bakarrak. Azken hamarkada luzeetan, adibidez, ekonomia feministatik zaintza lanen eta sektore erreproduktiboaren garrantzia azpimarratu da. Gizonaren* izerdiarekin plusbalioa sortzeko, oharkabean pasa ohi den emakumearen* izerdia ere behar dela frogatu da. Areago, produktibo eta erreproduktibo kontzeptuak ere auzitan jarri dira, ekonomiaren erdigunean produkzioa edo aberastasuna baino, bizitza eta elkarbizitza jartzeko. Betaurreko moreak planteatu dira, alegia, ekonomiari so egiteko.\nGauza bera gertatzen da betaurreko berdeak jantzi eta sistema kapitalistak baliabide naturaletan egiten ari den sarraskia era gardenean ikusteko aukera dugunean; edota, guztiona dena, komuna dena, transnazionalak ustiatzen ari direla frogatzen ari denean. Aitzitik, desagertzen ari den hori guztia ez da ageri ere inongo kontabilitatean, ez bederen ekonomialari ortodoxoen kalkuluetan.\nEta nola azaldu planteamendu dekolonialetatik eta beste teoria batzuetatik egiten ari den ekarpena estatuen eta haien burgesien arteko menpeko harremanak ulertzeko? Nola laburbildu herrien eta nazioen zapalkuntza ekonomiko, politiko eta kulturalak ulertzeko azken hamarkada luzeetan egin diren hausnarketak? Luze joko luke denak aipatzea, izan ere, oparoa baita sistema kapitalistaren oinarriak deseraikitzeko sektore anitzetatik egiten ari den lana.\nMarxek ezinbestekoa ekarpena egin zuen sistema kapitalista interpretatu eta bestelako jendarte eredua eraiki nahi dugunontzat. Edonola eta zorionez, kolore anitzetakoak dira jada ezkerreko gizon eta emakumeak munduari so egiteko eta eraldatzeko ditugun betaurrekoak.\nIzan ere, mundua interpretatzea bezain garrantzitsua baita, haren barnean ematen diren zapalkuntzei aurre egitea, hots, praktikaren bitartez sistema kapitalista basatia, egunez egun, borrokatzea. Norberak bere herrian eta kontraesanak kontraesan, bestelako mundua eta jendarte eredua eguneroko praktikaren bitartez eraikitzea behar du izan gure xede nagusia. Hori da Marxi egin dakioken omenaldirik hoberena.\nJoseba Permach Martin (Iratzar Fundazioko kidea)


Luze bezain (esku)zabal. Noticias de Navarra\nLuze bezain (esku)zabal\nXabier. Euzkitze - Domingo, 5 de Febrero de 2017 - Actualizado a las 06:11h\nbadira bertsolari bikainak, talentu eta luzimendu handikoak, batere oholtzakide samurrak izaten ez direnak. Saioen gatz eta piper izaten dira, hainbat zalerentzat ezinbesteko bihurtzeraino, baina ez dira bidelagunik errazenak izaten, komeriak izaten baitituzte bide bati heltzeko, ildo bati jarraitzeko. Beti zidorretik, beti xendatik, oraintxe arrantzan, oraintxe ehizan. Beti behar izaten da makila eskuan hartu eta artaldea gidatuko duenen bat.\nArtzain aparta izan da Azpillaga. Haren abaroan konfiantza osoz abia zitekeen. Hark garbitzen zuen bidea, hark mozten sasia eta laharra, besteak eroso joan zitezen. Eta haietakoren batek handienak esanda ere, sekula zirkinik ez. Hain zen itzal handiko gizona! Txomin Agirrek haren antzekoren bat ikusi edo irudikatu izango zuen Garoa nobelako Joanes artzaina gorpuztu zuenean: “Zazpi oin eta erdi bai luze, makal zuhaitzaren irudira zuzen, pagorik lodiena bezain zabal, arte gogorra bezala trinko, gorosti hezearen an-tzera zimel.” Nekez egin liteke deskribapen fisiko egokiagorik. Gorpuzkeraz eta irudiz ez ezik, ahotsez eta kantaeraz ere bete egiten zuen plaza. Bertsotarako, pilotarako bezala, bi behar izaten dira gutxienez, baina bakarrik moldatzeko modukorik izan bada, Azpillaga izan da.\nGarai zailetan, besterik ausartzen ez zenean, esan zituen esan beharrekoak. Ondoren, berriz, lehen ausartu ez zirenetako batzuen begietara izan zen kamuts. Orduan ere ez zen hura biderik erosoena. Sekula ez omen zuen nahi adina jan. Hala esan ohi zuen, eta sinesten nion. Eta ez omen zen oroitzen inoiz inorekin haserretu izanaz. Hori ere sinesten nion. Zernahi jasateko moduko bizkarra eta nornahiren geziak irristarazteko azala bai-tzuen. Handiek asko eman ohi dute. Horrek egiten ditu, hain juxtu, handi. Baina halakoxea izaten da uzten duten hutsunea ere. Bego gugan.


Aurkitutako izenak:\t2 emaitza IBAN bilaketarentzat\nIBANGizonezkoa\tZenbait patronimikotan (Ibanes, Ibaines...) agertzen den Joanes izenaren aldaera. Ikus Joanes.\tIBAÑETAAndrezkoa\tOrreaga eta Luzaideren arteko mendatea (N). Bertan 778. urtean euskaldunek Karlomagnoren armada xehakatu omen zuten eta Errolan hil, Iruñeko sarraskia mendekatzeko. Goian Salbatoreren ermita dago, XIII. mendean erromesen ospitalea izana.\tOharra: hemen biltzen diren izenak Onomastika batzordeak emandako irizpen eta gomendioak dira. Bestalde, izen askoren azpian ematen diren argibideak izenaren jatorriari buruzko azalpen osagarri hutsak dira.


2021eko Lan Merkatuaren Erroldari buruzko Inkestaren informazioa (Eskaintza-fasea) - Lan eta Enplegu Saila - Eusko Jaurlaritza - Euskadi.eus\n2021eko Lan Merkatuaren Erroldari buruzko Inkestaren informazioa (Eskaintza-fasea)\n2021eko Lan Merkatuaren Erroldari buruzko inkestaren ezaugarriak\nInkestei erantzutearen derrigortasuna\n2021eko Lan Merkatuaren Erroldaren estatistikari buruzko azalpen-metodologikoa\nIndarrean dagoen 2019-2022 aldirako Euskal Estatistika Planaren eta 2021. urteko Estatistika Programaren baitan, Eusko Jaurlaritzako Lan eta Enplegu Sailaren Estatistika Organo Espezifikoari dagokio Eskaintza-fasean Lan Merkatuko Erroldaren (LME) Estatistika egitea.\nEtxebizitzei zuzendutako eskaintza-fase hori urtero egiten da, bisurteetan izan ezik.\nEusko Jaurlaritzako Lan eta Enplegu Sailak lan honetako laginaren partaide zarela esanez bidalitako gutuna jaso eta horren inguruko zalantzak badituzu (derrigorrezkoa al da? seguru al daude datuak?), hemen topatuko dituzu erantzunak edo gai horiek argituko dizkizun kontaktua.\nDatuak Ikertalde SA enpresak jasoko ditu edizio honetan eta hori guztia prozesuaren amaieran gizarterako kalitatezkoa eta erabilgarria den informazioa lortu ahal izateko ezinbesteko zeregina da. Gainera, Euskadiko biztanleen elkarlana ere ezinbestekoa da. Badakigu gehienetan inkestari erantzun behar izatea zeregin ezatsegina izaten dela; hori dela eta, Sail honen asmoa da lan hori ahalik eta erosoena bihurtzea.\nHurrengo taulan azaltzen dira Lan Merkatuko Erroldaren Inkesta egiteko gaur egun abian dagoen galdetegia eta proiektuarekin lotuta dauden zalantzak argitzeko kontaktuak:\n2021eko Lan Merkatuko Erroldaren Inkesta\nEuskal Estatistika Plana-Kodea\nIKERTALDE enpresa: cmtoferta@ikertalde.com\nSailaren EOE: estadistica-te@euskadi.eus\nIKERTALDE enpresa: 900 102 516\nSailaren EOE: 945-019345\nLME 2021 galdetegia\n2019ko LMEren taula estatistikoak (Eskaintza-fasea)\nEragiketa estatistiko honen helburua da familia-etxebizitzetan bizi diren 16 urtetik gorako biztanleek osatzen duten lan-indarra ezagutzea, bai lan-merkatuko agregatu handiak kalkulatzeko, bai Euskal Autonomia Erkidegorako definitutako 11 enplegu-eskualde/arroetan dagoen egitura sektorial eta sozioprofesionalera hurbiltzeko. Azterketa hori bereziki garrantzitsua da egungo testuinguruan, COVID-19 pandemiaren ondorio sozial eta ekonomikoek markatzen baitute.\nEstatistika Organo Espezifikoak landa-bilketako lanak 2021eko urritik abendura egingo ditu. COVID-19 pandemiak eragindako egoera kontuan hartuta, aldi hori beharren arabera egokitu daiteke.\nPosta bidaltzearekin lotutako arazo saihestezinengatik izan ezik, hautatutako etxebizitzek gutun bat jasoko dute aldez aurretik, estatistika ofizialaren eragiketa bat dela aurreratzeko. Egun batzuk igarota, landako agente bat zure etxera joango da inkesta betetzen saiatzeko.\nZure etxebizitzan landako agente bat egoteak eragozpenik sor ez dezan, eta are gehiago COVID19ren egungo egoera kontuan hartuta, 900 102 516 doako telefonora deitzea eskatzen dizugu. Bertan, inkesta betetzeko zer modu dauden adieraziko dizute: telefonoz, etxean bisita eginez edo Internet bidez.\nEtxean landako agente bat egotea erabakitzen baduzu, osasun-agintariek unean-unean ezartzen dituzten babes-neurriak aplikatuko dira.\nZuen establezimenduarekin harremanetan jartzen den taldeak behar bezala identifikatu beharko du, bere izen-abizenak eta deia edo bisita egiteko arrazoia zehaztuta. Beti aipatu beharko du 2021eko Lan Merkatuko Erroldaren Inkesta dela.\nZer datu eskatzen dira?\n• Biztanleriaren ezaugarriei buruzko informazioa: sexua, adina, egoera zibila, jaioterria, nazionalitatea, erroldatze-egoera, ikasketa-maila eta euskararen ezagutza/erabilera.\n• Jarduerarekiko harremanaren aldagaiak: biztanleria landuna, langabea, aktiboa, ez-aktiboa...\n• Biztanleria landunaren aldagaiak: jarduera-sektorea eta -adarra, lanbidea, kontratu mota, lan egindako orduak, diru-sarrerak...\n• Langabeei eta enplegu-eskatzaileei buruzko aldagaiak: langabezian emandako denbora, aurretiko lan-esperientzia, enplegu-bilaketa...\n• Biztanleria ez-aktiboari buruzko aldagaiak: gogorik eza, enplegurako prestasuna.\n• Beste okupazio-aldagai batzuk: enplegurako prestasuna, okupazio-denbora, prestakuntzaren araberako enplegua...\n• Euskaditik atera den biztanleria aktiboa\nEUSTATen kasuan bezalaxe, Sailaren Estatistika Organo Espezifikoak garatzen dituen estatistikak Euskal Estatistika Planean sartuta daude. Ofizialak dira eta Legeak araututa daude; ondorioz, derrigorrezkoa da horiei erantzutea.\nHori xedatzen duen lege-erreferentzia orokorra 1986ko apirilaren 23ko 4/1986 Legeko, Euskadiko Autonomia-Elkartearen Estatistikari buruzkoko, 19. artikulutik 23.era artekotan dago jasota. Erantzutearen derrigorrezkotasunarekin lotuta, indarrean dagoen Euskal Estatistika Planeko 4. artikuluak (8/2019 Legea, 2019ko ekainaren 27koa, 2019-2022 Euskal Estatistika Planari buruzkoa) ere jasotzen du Euskal Estatistika Planean jasota dauden estatistikak derrigor bete beharrekoak direla.\nSailaren Estatistika Organo Espezifikoak ezin ditu inola ere informazioa ematen duten pertsonak identifikatzeko datu pertsonalak zuzenean zein zeharka zabaldu edota argitaratu, eta hori horrela izan dadin konpromisoa hartzen du. Horrez gain, ezin du informazio hori erabili estatistikak egiteko helburua ez duten beste ekintza batzuk egiteko.\nBestalde, emandako datuak, estatistika-eragiketetan emandakoekin zerikusirik ez dutenak, jardueraren edo prozedura zehatzaren helburuak betetzeko baino ez dira erabiliko. Aipatutako datuak ez dira tratamendurako erabiliko eta ez zaizkio hirugarren bati igorriko.\nHauek ditugu datuen Isilpekotasuna bermatzen duten legeak: Euskal Autonomia Erkidegoko Estatistikari buruzko 1986ko apirilaren 23ko 4/1986 Legea, zehazki 19. eta 23. artikulura bitartekoak eta, hala badagokio, Datu Pertsonalak Babesteari eta Eskubide Digitalak Bermatzeari buruzko abenduaren 5eko 3/2018 Lege Organikoaren xedapen aplikagarriak.\nBiztanleria eremua: urte osoan edo urte gehienean ohiko bizileku gisa erabiltzen diren familia-etxebizitzetan bizi diren pertsonen multzoa.\nEremu geografikoa: inkestaren lurralde-eremua Euskal Autonomia Erkidegoa da, lurralde historikoari eta definitutako 11 enplegu-eskualdeei/arroei buruzko emaitzen gehieneko desagregazio-mailarekin.\nDenbora-eremua: datuak urtean behin biltzen dira, eta informazioa urteko azken hiruhilekoan biltzen da. LMZ-Eskaria egin zen urteetan, ordea, ez zen LMZri dagozkion datuak bildu.\nIkerketaren ezaugarri nagusiak: EAEko 12.750 etxebizitza ingururi egindako inkesta. Laginaren hurbilketa bi etapakoa da.\nDatuak hartzea: hautatutako pertsonak nahi duen moduan bilduko da informazioa, telefonoz, aurrez aurre edo Internet bidez.\nSaileko Estatistika Organo Espezifikoarekin harremanetan jar zaitezke edozein zalantza argitzeko honako kontaktu hauen bidez:\nInkestari buruzko informazioa jasotzeko telefonoa (Ikertalde, SA): 900 102 516\nSaileko Estatistika Organo Espezifikoaren telefonoa: 945 01 93 45\nInformazioa jasotzeko posta elektronikoa (Ikertalde SA): cmtoferta@ikertalde.com\nSailaren Estatistika Organo Espezifikoaren posta elektronikoa: estadistica-te@euskadi.eus


Maria Solana: 'Biktima denen aitortza adostu beharra dago Parlametuan'\n'Biktima denen eskubideen alde, konpromisoa adostu behar da Parlamentuan'\nNafarroako Gobernuko bozeramaileak ukatu egin ditu oposizioetan izandako irregulartasun salaketak. Maravillas gaztetxekoei esan die eraikinak ez dituela segurtasun baldintza gutxienekoak betetzen.\nMaria Solana. Argazkia: Euskadi Irratia.\nPolizia gehiegikerien biktimek ere egia, justizia eta aitortza merezidutela adierazi du Euskadi Irratiko Faktorian Maria Solana Nafarroako Gobernuko bozeramaileak. Konpromisoa hartu du, Konstituzionala bertan behera utzitako legea berritu eta jarritako ozopoak gainditzeko. Nafarroako parlamentuak onartu zuen poliziaren biktimen legea, eta Maria Solanaren esanetan, parlamentuan adostu beharko da orain Konstituzionalak jarritako baldintzak gainditzeko lege berria.'Ari gara saiatzen gainditzen orain jada sententzia dena. Interesa dugu aurrera egiteko gai horretan eta biktima denei errekonozimendua eta, egiarako eta justiziarako duten eskubidea errekonozitzeko', azpimarratu du.\nMaravillas gaztetxearen kontrako salaketa erretiratzeko gobernuari egin zaion eskariari buruz Solanak adierazi du eraikin horretan ez dagoela nahikoa segurtasun bermerik. 'Horrelako eraikin bat ez dut nahi ez niretzako, ez nire hiarentzako ere. Badakite zein arrisku dituzten eta zein inbertsio beharko liratekeen', azaldu du. Alde horretatik, adostasun batera heltzeko borondatea erakutsi du. Solanaren arabera, gazteen mahaian aztertu behar dira euren beharrak, jabetuta daudelako, okupazio berpizten ari dela Nafarroan: 'Hori irakurtzen ere jakin behar dugu'.\nBigarren Hezkuntzarako oposizioan izandako suspentso kopuru handiak eragin duen ika-mikaz Maria Solana Hezkuntza sailburuak esan du gogoeta prozesua zabaldu dutela, gauza asko daudela hobetzeko baina ez du onartuko irregulartasunak egon direnik, frogarik gabeko salaketak direlako: 'Onartezina da kategorikoki salaketa hori egitea'.


Idoia Torregarai: “Hezkuntza oso garrantzitsua da, baina ez du derrigorrez serioa izan behar” | barretartia\nIdoia Torregarai: “Hezkuntza oso garrantzitsua da, baina ez du derrigorrez serioa izan behar”\nfebrero 8, 2016 · de barretartia\t· en Elkarrizketa.\t·\n(Elkarrizketa Unibertsitatea.net ataritik aterata dago).\nUEUk “Umorea hezkuntzan estrategia gisa” ikastaroa antolatu du udaberri honetako eskaintzan (martxoaren 5ean eta 12an Eibarren). Idoia Torregarai ikastaroko irakasleari galdera batzuk egin dizkiegu gaian sakontzeko asmoz. Matrikula zabalik dago.\n← Santa Ageda rap-a eta inauteri mozorro proposamen labeldunak\nJule Goikoetxea: “Feminismoa umorez eta umoretik egiten da halabeharrez, apurtzaileak diren egitasmo guztiak bezala” →


HAMMER OF THOR Salamancan erosi batetik 39€\nHammer of Thor Salamancan\nTanta Hammer of Thor potentzia erosi Salamancan\nLortzeko Hammer of Thor Salamancan, behar:\nNon erosi Salamancan Hammer of Thor\nBete eskaera orria onena lortzeko stimulator gizonezko potentzia. Hammer of Thor Salamancan prezio txiki bat. Itxaron deia Kudeatzailea zure eskaera arabera tanta Hammer of Thorthe Arduraduna zurekin harremanetan jarriko da laster. Lortzeko eta ordaintzeko ondasunak postetxean edo mezularitza nor entregatu partzelaren Salamancan.\nA Salamancan nabarituko Hammer of Thor ez bakarrik indartzen gizontasunaren, baina, era berean, positiboki eragiten du gorputz osoa. Duzu indartsuagoa izango da osasuna, moods igoko da eta izango da indarrean proiektu berriak. Eta esker guztiak ez erabat kaltegarriak tresna Hammer of Thortype zein da eskuragarri prezio merkean Internet bidez.\nNon erosi tanta Hammer of Thor Salamancan\nArrakasta eskuratzea at deskontua Hammer of Thor Salamancan (Espainia), sartu zure telefono-zenbakia eta izena eskaera-orria, eta laster jarriko da harremanetan, enpresa Kudeatzailea baieztatzeko zure eskaera eta bidalketa Hammer of Thor at. Ordainketa bakailao on partzelaren. Bidalketa kostua Hammer of Thor el correo arabera alda daiteke distantzia hiria Espainia, jakiteko prezioa Kudeatzailea sortu ondoren ordena tanta Hammer of Thor potentzia web-orri ofiziala.\nOrdena Salamancan Hammer of Thor


Gerra ostera - Hego Sudan, independentziatik hamar urtera - Udako serieak - Berria.eus\nGerra ostera. Estatu sortu berriaren esperantzak azkar zapuztu ziren. Independentzia aldarrikatu eta bi urtera, SPLM zatituta zegoen, eta gerra zibila piztu zen dinken eta nuerren artean. 400.000 hildako eta lau milioi desplazatu eragin zituen 2013tik 2018ra.\nGerratik ihes egindako ume eta emakume talde bat, 2014ko martxoan, Mingkamanen. KATE HOLT/ UNICEF / EFE\nIraganeko zauriak, berriz odoletan\nAho batez independentziaren alde bozkatu eta bi urteren buruan, 2013an, gerraren atarian zegoen berriz Hego Sudan, SPLMk Sudango Herria Askatzeko Mugimenduak ordurako barnean zituen gatazka, mesfidantza eta banaketen eraginez. Estatuaren arduretan parte hartzeak onura ugari zekarzkien agintariei: petrolioaren irabaziak batetik —bake akordio orokorraren ondoren—, eta nazioarteko laguntzen azpikontratuak, negozio aukerak eta abarrak bestetik. Baina liderren arteko lehia eta borroka isilek elkarlana zapuzten zuten gobernuaren barruan, eta tribuen arteko bereizkeriak eta ustelkeria bultzatzen zituzten neurrigabe. Aldiz, herritarren artean hezkuntza eta gaitasunak hedatu edo sortzeari zegokionez, eta gizarte zerbitzuen alorrean, Hego Sudanek ez zuen aurkitzen aurrerabide garbirik. Elikaduraren segurtasunik ezaz eta behar humanitarioez NBE Nazio Batuen Erakundeko agentziak eta gobernuz kanpoko erakundeak arduratzen ziren, giza eskubideen aurrean zuloa sakontzen ari zirela ez balekite bezala, eta gizarte eragileen kritikak ere gutxituz joan ziren atxiloketen eta hilketen astinduz.\nHego Sudango soldaduak Jubako kaleetan, nuerren atxiloketak hasi zirenean.PHILLIP DHIL, EFE\nSalva Kiir presidenteak, trantsizioko konstituzioari helduz betiere, botere gehiago bereganatu zituen SPLMren barruan, haren buruzagitzaren kontrako oposizioa eraginkorragoa bilakatu zenean. John Garangen SPLMren garaian eragilerik boteretsuenak ziren bor dinken eliteak —dinken arteko hegoaldeko taldea— eta nuerren lider bihurtutako Riek Machar presidenteordea ahalegindu egin ziren elkarrengana hurbiltzen, iraganeko liskarrak gaindituz; SPLMren barruan erreformak eskatu, eta Salva Kiirren alternatiba bat proposatu zuten, 2015eko balizko hauteskunde orokorrei begira.\nNuerren eta dinken arteko errezeloak goia jo, eta Salva Kiir presidenteak oposizioa atxilotu zuenean hasi zen gerra\nJubako deklarazioaren ondoren (2006), nuerren armada eta politikariak gobernuko alderdian barneratu zirenetik, 2008ko alderdiaren kongresutik gutxienez, Riek Machar zain zegoen bere hautagaitza noiz aurkeztu ahal izango zuen, eta 2013aren hasieran erabakia hartuta zuen. Hala ere, Salva Kiirrek beharrezkoa zatekeen erreforma blokeatu zuen, gerrilarien artean konnotazio garrantzitsua duen diziplinaren izenean, eta urte hartako uztailean, Riek Machar eta beste hogei ministro gobernutik kanporatu zituen, azalpen gehiago eman gabe. Abenduaren 6an, alderdiaren batzarraren aurretik, Riek Macharrek, beste hainbat politikariz inguratuta, prentsaurreko gogor bat egin zuen Salva Kiirren jokaera salatu eta SPLM demokratizatzeko galdatuz. Esan zuen, era berean, nabari zela Hego Sudango buruzagitzan NCP Kongresu Nazionalaren Alderdia infiltratu zela. Abenduaren 15eko gauean, berriz, Salva Kiirrek estatu-kolpe saiakera bat leporatu zion Riek Macharri. Haren ondoan agertutako politikariak atxilotu egin zituzten, eta Riek Macharrek ihes egin zuen Jubatik. Gau hartan, SPLM bitan zatituta geratu zen. Biharamunean, tiroketak eta hilketak zabaldu ziren Jubara lan eta etorkizun bila iritsitako nuer familien auzoetan. Armadako komandante nuerrek matxinadarekin bat egin ahala, gatazka ziztu bizian bilakatu zen gatazka etniko, eta aurretik ere elikaduraren segurtasunik ezagatik gordina zen egoera humanitarioa are gehiago okertu zen.\n2014ko urtarrilaren bukaerarako, desplazatuak 700.000 ziren, eta beste 100.000, mugaz kanpo alde eginak. NBEren laguntza humanitariorako buru Valerie Amosek halaxe azaldu zion kazetari taldeari. Gerra zibila saihesteko, berradiskidetzea bultzatu nahian zebilen NBE, eta kazetari batek zera galdetu zuen: «Nor-norekin adiskidetu nahi duzue, presidenteak konstituzioaren aurkako estatu-kolpe saiakera bat izan dela dioenean?». Toby Lanzerrek, NBEren izenean, zera erantzun zion: «Hegosudandarrak adiskidetzea da kontua, ez nik nor-norekin adiskidetu nahi dudan. Hau da, Hego Sudango eragile guztiek, maila guztietan, aitortu behar dute elkarrekin lan egin behar dutela etorkizuna bermatzeko». Laguntza humanitarioaren gaitasunak gainezka egin zuen aurreikusi gabeko desplazatu uholde harekin.\nAdjumanin, Ugandako iparraldean prestatutako harrera zentro batera ehunka emakume eta haur iristen ziren egunero, gizonak gudalekuetan galdu ondoren, eta gaixotasunek jota eta oinarrizko behar itzelekin bazeuden ere, eguzkipean zain zeuden; «mantarik ere ez lo egiteko», zioen Jongleytik iritsitako Debora Akuaim dinkak. Urik ere ez zegoen aski. Bitartean, gutxienekoa baino gutxiago eman behar zuten dohaintza emaileen funtsen zain jarraitzen zuen UNHCR Iheslarientzako Nazio Batuen Goi Mandatariak.\nGerrarengatik ihes egindako milaka haien arteko bat, emakume gazte bat Adjumaniko harrera zentroan, gaixorik. OSKAR EPELDE\n2014ko urtarrilean, Juban jarraitzen zuten nuer guztiak aireportuaren ondoko UNMISSen eremuan babestuta zeuden —NBEk igorritako soldaduen eremuan—, eta gabeziak izugarriak ziren han ere, baina ez zuten inongo gogorik etxera itzultzeko. Afrika ekialdeko erbestera ihes egiteko bitartekoak izan zituzten nuerrek, berriz, genozidioa salatzen zuten, Juban etxez etxe hil zituztela esanez eta 1991n nuerren SSDF taldeak bor dinken aurka egindako krimenak gogoraraziz Salva Kiirrek hilketen bezperan egindako irrati adierazpenak aipatuz. Nuerrak eta dinkak, batuta, ez ziren hegosudandarren erdiak ere, baina haien arteko konponezinak gerra ekarri zuen, eta, iraganeko bizimoduari eutsiz, armadak eta miliziak sortzeari ekin zioten tokian tokiko leinuek eta gizataldeek, eraginkortasun politikoa lortzeko.\nIraganeko zauriak odoletan ziren ostera. Ugandako armadak SPLA ofizialaren alde egin zuen berehala, Afrikako Batasunaren oniritzia ere itxaron gabe, eta IGAD Gobernu Arteko Garapenerako Agintaritza Addis Abebako elkarrizketak sustatzen saiatu zen. UPDF Ugandako armadak gudalekuetan emandako abantailarekin, baina, SPLA Sudango Herria Askatzeko Armada ofizialak Jubatik iparraldera bultzatu zuen matxinoen armada zuria —gero Oposizioko SPLA deitua izango zena—. 2014ko urtarrilaren 12an, Batasuna estatuko Bentiu hiriburua —gehiengo nuerra du— hartu zuen SPLA ofizialak.\nSoldaduen poza, herri hutsa\nAzkarki aurrera egiten zutela erakusteko, SPLAko militarrek kazetari talde bat eraman zuten hegazkinez Bentiura, azken segadek utzitako gorpuak oraindik ere eguzkipean usteltzen ari zirela, baina, horrek baino gehiago, bi gauzak harritu zuten kazetari hau: petrolio gordinaren milioika upel ematen duen lurralde hori zenbateraino azpigaratuta zegoen, eta soldadu taldeak bozkarioz batetik bestera zebiltzan arren hiriko etxe, denda eta banku xumeak zeharo hustuta zeudela eta bertako biztanle guztiek ihes egin zutela. SPLAk Jongleyko Bor hiria hartu nahi zuen jarraian, hegoaldetik eta iparraldetik ere eraso eginez. Aitzinatze militar azkarrak sakoneko adiskidetzea ez ote zuen atzeratzen pentsatuz, su-etena agendan ote zegoen galdetu nion James Mai SPLAko komandante nagusiari, eta honela erantzun zuen hark: «Ez dago. Agendari buruz Addis Abeban ari dira hitz egiten; guk ez dakigu zertaz ari diren hizketan».\nSPLA ofizialeko soldadu batzuk, Bentiu herrian (Batasuna estatua), armatuta eta irribarrez. Herria hartu berri zuten, eta herritar guztiak ihesi joanak ziren. OSKAR EPELDE\nBentiutik Malakalera, Goi Niloko hiriburura eraman zuen armadak kazetari taldea; hango erdigunea ere azkar konkistatu zuten, baina han ere, biztanleriaren desplazamenduen ordainarekin. Nuerrak UMMISSen kanpalekuen ondoan pilatzen ziren babes bila eta laguntzaren zain, eta gaztetxo asko, nuerrak bereziki, armada zuriaren matxinadak harrapatzen zituen. Horren aurrean, Simon Kun Goi Niloko gobernadoreak zioen gerraren bitartez ez zela ezer lortuko eta azkenean denek galduko zutela. Hiria suntsitua eta arpilatua zegoen harrezkero, baina okerrena etortzekoa zen oraindik, Bentiu eta Malakal, beste hainbat leku bezala, aldiroko gudalekuak izan baitziren.\n2013tik 2018ra arte iraun zuten Hego Sudango borrokek, eta, kalkulurik ilunenen arabera, 400.000 pertsonak galdu zuten bizitza, eta desplazatuen kopurua lau milioira iritsi zen. Borrokek Borreko dinken artean eragindako hondamendia dokumentatzea zen kazetarien ardura 2014ko urtarril hartan, baina oinazea erakusteko aukera errazik ez zegoen, horretan saiatzeari matxinoen aldeko ezkutuko lana baitzeritzoten. Borretik Jubara egunero soldadu zaurituak iristen zirela egiaztatu ahal izan zuen kazetari honek, ospitale militarreko zuzendaria zen jeneralaren ahotik. Ospitalea grabatzeko baimena eman zuen hark. Baina, tupustean, Defentsa ministroa agertu zen han. Zaurituei dinkeraz animoak ematera zetorrelakoan. Kazetaririk gabe eta presaka bezala alde egin zuenean, soldadu talde batek kazetari hau atxilotu zuen, eta Jubako kanpoaldean inteligentzia agentziak zuen eraikin batera eraman.\nTresna eta disko guztiak harrapatu eta kendu, eta, orduetako itxaronaldiaren ondoren, «armada desmoralizatzeko asmoa» leporatu zioten kazetari honi. 24 ordu Hego Sudandik alde egiteko; alferrik izan ziren kazetariaren eta haren lagunen ahalegin guztiak goitik iritsitako aginduaren aurka. Ordu luzeen ondoren, azken erabakia jakinarazi zion gizonak zera gaineratu zion: hegosudandarren laguna izan ez balitz kartzelara eramango zuketela.\nBi asteren buruan berriz itzultzeko aukera izan nuen, ordea, Canterburyko gotzaina iritsi zelarik Jubara. Adiskidetzearen haziak ereiteko ordua zela zioen Eliza anglikanoko gotzainak, Hego Sudanen duen indarra baliatzearren, barkamenaren sustraiak botatzen hasteko. Baina gerrak aurrera jarraitzen zuen; eta Addis Abebako elkarrizketen bilerek, batzuetan, minutuak ere ez zuten irauten. Gerrak goratutako ahotsek baino egiazkotasun eta zilegitasun handiagoa zuten isilarazitako ahotsek. Izan ere, gerrak ezinezko bihurtzen zuen ustelkeriaren aurkako lana, eta estatu komuna inoren onurarako suntsitzen ari zen, gainera, hainbeste milaka hildakoren ondoren.\nAdiskidetzearen mezua zabaldu zuten NBEk eta gizarte zibilak, baina urteak behar izan ziren zatitutakoa berrosatzeko\nBakea behar zuten, ez behin-behinekoa, baizik eta iraunkorra. Horretarako, «paper zati batean barik, bihotzetan inprimatzea da behar duguna», zioen Victor Kerik, 2005ean sortutako egunkari bateko zuzendariak. Militarrak nagusitu zirelarik, gizarte zibilak isilean egin behar zuen bere lana, nahiz eta inork baino zintzoago islatu hegosudandarren sakoneko nahia. Deng Rehanek, gizarte zibilaren aliantza baten izenean, nazioarteko komunitateari neutraltasuna eskatzen zion, eta herritarrei, pazientzia, etorkizuneko agintariak aukeratzeko 2015eko hauteskundeak egin ahal izango baziren. «Gizarte zibilak bere burua hezteko aukera behar du, eta garaia da». Ustelkeriaren aurkako epaitegiak behar zirela zioen, eta horretarako beharrezkoa zela herritarren batasuna, «banaketa nagusituko balitz ez baikenuke aukerarik izango eskubideez hitz egiteko ere». Elkarlanaren haziak ernaltzen ahalegintzen zen gizarte zibila, baina urteak beharko ziren sustraiak egiterako.


Zestoa | Antxieta Arkeologi Taldea\n2022-02-19 Baio, Zestoa, Kobazuloak, Fauna\nBaio Kobazuloko ikerketa arkeologikoa: urarekin galbaiketa\nIkerketa lan bikaina egiten ari dira Asier Gomez-Olivencia EHU eta bere lan taldea Zestoako aztarnategi garrantzitsu honetan. Antxieta taldekoak ere elkarlanean ari gera proiektu honetan. Sorpresa ugari ematen ari da eta gehiago emango dituzte epe laburrean ikerketa hauek.\n2022-01-20 Amalda III, Zestoa, Kobazuloak\nLaura Sanchez Romeroren hitzaldia Amalda III kobazuloko Neanderthalen inguruan\nAMALDA-III 1983ean aurkitu genuen Antxieta taldekoek eta zundaketa bat eginez katalogatu genuen. Hain zuzen ere, Neanderthalen bizileku sekuentzia luze bat dago dokumentatuta koba honetan. 2019an ekin genion bertan elkarlanean indusketak egiteari eta horretan gabiltza, ordundik ikerketa sakon bat eginez.\n2021-11-29 Baio, Zestoa, Kobazuloak, Fauna\n2021-10-29 Baio, Zestoa, Kobazuloak, Fauna\nZestoako Baio kobazuloko aztarnategi arkeologikoan estratigrafia\nEstratigrafia: Lur azalak nola metatuak dauden ikerketa.\n2021-10-24 Baio, Zestoa, Kobazuloak, Fauna\nZestoako Baio kobazuloko aztarnategi arkeologikoa\nGordailua: 1990+1998/1999 Antxietaren zundaketako materialen ikerketa.\n2021-10-21 Amalda III, Zestoa, Kobazuloak, Erdi Paleolitoa\nHelburuak beteta bukatu dugu hirugarren urteko lanaldia Amalda III kobazuloan\nHirugarren urteko lanaldia bukatu dugu Zestoako Amalda kobazulo magikoan. 2021eko lanaldia aparta izan da.\n2021-10-12 Amalda III, Zestoa, Kobazuloak, Erdi Paleolitoa\nAmalda III kobazuloko indusketa lanak martxan\nZestoako Neanderthalen ADNaren bila lanean jarraitzen dute Antxieta arkeologi taldekoek Amalda III koban.\n2021-10-08 Baio, Zestoa, Kobazuloak, Fauna\nBaio kobazuloko aztarnategi arkeologikoa\n1990eko eta 1998 zein 1999 urteetan Antxieta taldeak Zestoako Baio kobazuloan egindako zundaketetan aurkitutako materialen ikerketa egiten ari dira Gordailuan.\n2021-09-28 Amalda III, Zestoa, Kobazuloak, Erdi Paleolitoa\nAmalda III kobazuloa indusketarako prestatzen\nIritsi dira urte guztian zain egoten garen amets egiteko egunak. Urriaren 9an, Joseba Rios, Laura Sanchez eta beraien taldekideak indusketa lanekin hasiko dira Zestoako Amalda III kobazuloan, Erdi Paleolitoko Neanderthalen arrastoak ikertzen, Antxietakoen laguntzarekin.\n2021-09-27 Zestoa, Irikaitz, Aire Librea, Behe Paleolitoa, Goi Paleolitoa\nMantentze lanak auzolanean Zestoako Irikaitz aztarnategian\nZestoatik pasatzerakoan ikusten genuen Behe eta Goi Paleolitoko aire zabaleko aztarnategi bikain hau zer egoera kaxkarrean aurkitzen zen, sasiek eta belar txarrek alde guztietatik janda. Zestoako Udalean kexa aurkeztu genuen idatzi baten bidez, nahiz eta Irikaitzen ardura Foru Aldundiarena izan.


Automozioa | Lantegi Batuak | 100% Capaces\nPROZESUAK OPTIMIZATZEN DITUGU, ZURE BALIO-KATEAN INTEGRATUTA.\nAutomobilgintza sektorerako eragiketa osagarriak\nCikautxo Mondragon Korporazioan integratutako enpresa da, aplikazio ezberdinetarako kautxu eta plastikozko osagaien garapen eta ekoizpenean espezialista. Lantegi Batuak-en, automobilgintza eta linea zurirako kautxuzko artikuluen eragiketa osagarriak egiten laguntzen diogu, hala nola: bizar-kentzea, tanpografiatzea, muntaketa inkorporagarriak, termoerretraktilatuak, ultrasoinu bidezko soldadura, unitateen egiaztatzea eta fugometria.\nGure arteko lan-harremana 1980ko hamarkada hasieran abiatu zen, ikuspegi okupazional-sozialean oinarrituta, garbigailuen "hauspoen" bizarrak kentzen. Hasierako kolaborazio honen ondoren, 1990. urtean aurrerapausoa eman genuen eta tanpografiaz zorroen akaberak eta inkorporagarrien zenbait muntaketa egiten hasi ginen.\nBezeroei laguntzeko darabilgun estrategian, erronka berriak onartzen ditugu, eragiketa konplexuagoak eta kalitate aldetik zorrotzagoak eginda. Lean sistema bidezko zelulen lan-sistema optimoez baliatzen gara, baita jarduera berriez ere, hala nola ultrasoinu bidezko soldaduraz eta fugometria bidezko egiaztatzeaz. Proiektu berri konplexuagoak jasotzen ditugu (Jaguar produktua).\nZer ekarpen egiten diogu gure bezeroari?\nGarapen-helburuak lortzeko lankidetza; beharrizan eta profesionaltasunari malgutasunez egokituta.\nKalitatea eta Zerbitzua, A Hornitzaile homologatua gara.\nOrainaldi eta etorkizunean konfiantza, kostuei egokituta.\nLaguntzea nahi al duzu?


Blasphemous-en Wounds of Eventide espantsioa abenduaren 9an kaleratuko da - Berriak - Game Erauntsia - Bideojokoak euskaraz\nBlasphemous-en Wounds of Eventide espantsioa abenduaren 9an kaleratuko da\nLander Unzueta | 2021/11/26 12:00 Berriak\nThe Game Kitchen-en metroidvania bikainaren benetako amaiera izango da. PC, PS4, Xbox One eta Switch plataformetan estreinatuko da dohainik.\nAbuztua bukatzear zegoela metroidvania generoaren zaleentzako berri onak eman zituen The Game Kitchen garatzaile sevillarrak: Blasphemous bikainak eduki gehiago jasoko ditu. Lehena, Wounds of Eventide deitutako espantsioa izango da; laster kaleratuko dutela baieztatu dute orain: abenduaren 9an iritsiko da.\nOinarrizko jokoarentzat prestatutako doako eduki gehigarria izango da, The Stir of Dawn eta Strife and Ruin aurreko DLC-ekin gertatu bezala. Hala ere, horrek ez du esan nahi berritasun aldetik eskasa izango denik: garatzaileek adierazi dutenez, Wounds of Eventiden jokoaren benetako bukaera biziko dute jokalariek.\nIragarpena Golden Joysticks sarien ekimenaren baitan egin zuten: Team17 banatzailearen jokoak aurkezteko bideoan agertzen da Blasphemousen espantsioa; are gehiago, jostagarritasunaren lehen irudiak dira bertakoak. Gune, arerio eta etsai nagusi berriak ikus daitezke bertan: piraten girotzea daukan kokalekua ageri da, adibidez; hortaz, sevillarrak edukiz betetako espantsioa prestatzen dabiltzala aurreikusi daiteke.\nKickstarter bidez finantzatu zuten Blasphemous 2017an; jokoaren behin betiko bertsioa 2019an merkaturatu zuten The Game Kitchenekoek, eta ordutik hona hobetzen eta handitzen jarraitu dute, askotariko eduki gehigarriak prestatuta. Sekulako arrakasta lortu du indie espainiarrak: nabarmendu dutenez, jokoaren milioi bat ale saldu dituzte estreinatu zenetik.\nWounds of Eventide PC, PlayStation 4, Xbox One eta Switch plataformetan egongo da abenduaren 9an.\nEsan bezala, espantsioa ez da Blasphemousen jarratzaileek pozik egoteko duten arrazoi bakarra: bigarren atala prestatzen ari dira arduradunak. Blasphemous II-ri buruz ezer gutxi iragarri dute; hori bai, 2023an kaleratuko dutela aurreratu dute.


Toki-erakundeei eta haiek sustatutako erakundeei zuzendutako dirulaguntzak, kontsumitzaile eta erabiltzaileen eskubide eta interesak susta eta babes ditzaten, 2022ko ekitaldirako. - Eusko Jaurlaritza\n[KIUB Laguntzak 2022]\nKontsumitzaileak eta erabiltzaileak defendatzeko jarduerak garatzen dituzten EAEko toki-erakundeei dirulaguntzak emateko 2022ko deialdia. Dirulaguntzok emango zaizkie bai indibidualki aritzen diren toki-erakundeei bai zerbitzua partekatzen duten zenbait toki-erakunderen ordezkari gisa aritzen direnei bai toki-erakundeek sustatuko erakundeei.\nGuztira 1.060.000 euro erabiliko dira, 2022ko ekitaldiko Euskal Autonomia Erkidegoaren Aurrekontu Orokorretan horretarako izendatutako aurrekontu-kredituaren arabera. Honela banatuko da diru hori:\n960.000 euroko aurrekontu-kreditua egongo da honako hauen gastuak ordaintzeko: kontsumitzaile eta erabiltzaileei argibideak eta prestakuntza emateko jarduerak egiteko, eta Kontsumitzaileei Informazioa emateko Udal Bulegoen (KIUB) gune eta zerbitzuen argitalpenak editatzeko eta zabaltzeko jardueretarako. Aurrekontu-kreditu hori honela banatuko da:\n2022. urtea: 720.000 euro.\n2023. urtea: 240.000 euro.\n2022. urtea: 60.000 euro.\n2023. urtea: 20.000 euro.\n20.000 euroko aurrekontu-kreditua egongo da Kontsumitzaileei Informazioa emateko Udal Bulegoen (KIUB) gune eta zerbitzuak instalatzeko, eraberritzeko, handitzeko, ekipamenduz hornitzeko edo lekuz aldatzeko. Aurrekontu-kreditu hori honela banatuko da:\n2022. urtea: 15.000 euro.\n2023. urtea: 5.000 euro.\nEbazpenean aurreikusitako laguntzak itzuli beharrik gabeko dirulaguntzen bidez gauzatuko dira.\n• Erakunde onuradun batek 4 a) artikuluan aurreikusitako diruz lagundu daitekeen kontzeptuagatik (funtzionamendua) 60.000 euro jaso ahal izango ditu gehienez.\n• Erakunde onuradun batek 4 b) artikuluan aurreikusitako diruz lagundu daitekeen kontzeptuagatik (ikuskapena)20.000 euro jaso ahal izango ditu gehienez.\n• Erakunde onuradun batek 4. artikuluan jasotako diruz lagundu daitezkeen kontzeptuengatik jaso dezakeen zenbatekoa ezin da inolaz ere izan onartutako aurrekontuaren % 70 baino handiagoa.\nEbazpenaren 4. artikuluan jasotako kontzeptu diruz lagungarrietatik datozen gastuak ordaintzeko eman beharreko dirulaguntzen guztizko zenbatekoa –11. artikuluan aurreikusitako portzentajeak eta mugak aplikatuta eta artikulu berean ezarritako balorazio-irizpideak ere aplikatu ostean– handiagoa bada eskuragarri dagoen aurrekontu-kreditua baino, erakunde onuradun guztiei dagokien hainbanatzea aplikatuko zaie.\n4. artikuluan jasotako diruz lagundu daitekeen kontzepturen batean esleitutako zuzkidura ekonomikoa agortuko ez balitz, dagokion soberakina gainontzeko kontzeptuei bideratutako zuzkidura handitzeko erabili ahal izango da.\n• Bigarren ordainketa 2023an egingo da, 15. artikuluan ezarritakoaren arabera emandako diru-laguntza justifikatu ondoren egindako likidazioaren ondoriozko zenbatekoarekin.\nEra berean, KIUBik izan ez arren, 2022an bat zabaltzeko proiektua aurkezten duten toki-erakundeek edo beraiek sustatutako erakundeek ere jaso ahal izango dituzte laguntzak.\nEskabide-orriekin batera aurkeztu beharreko agiriak hauek izango dira oro har:\nb) Kontsumo arloan 2021. urtean egindako jardueren memoria\nb) Betebehar eta alderdi hauek egiaztatzen dituen erantzukizunpeko adierazpena:\n• Kontsumitzaileei informazioa emateko udal-bulegoak (KIUB) zerbitzuak ematen dituen udalerriko, mankomunitateko edo eremuko 2021. urteko biztanle-kopurua\n• Bulegoa kontsumitzaileen kontsultei erantzuteko eta aurkeztutako erreklamazio edo salaketak bideratzeko zer ordutegitan dagoen irekita.\na) Funtzionamenduaren eta jardueren gastuen aurrekontu banakatua, udalak edo organo eskudunak ikus-onetsita.\na) Kontsumo ikuskaritzako jardueren gastuen aurrekontu banakatua, udalak edo organo eskudunak ikus-onetsita.\nb) 2021. urtean egindako ikuskapen kopuruaren gaineko erantzukizunpeko adierazpena, ikuskapenak zer sektoretan egin diren, kontsumo ikuskapenak egiteko arduradunak zeintzuk izan diren eta ikuskaritza erbitzuaren kostua zehaztuz.\nEskaera orokorrean adierazitakoaz gain, udalak edo organo eskudunak ikus-onetsitako aurrekontu banakatua ere aurkeztu beharko da.\nEkipamendu berriak erosteko egindako 1.000e uro baino gutxiagoko gastuak ez dira diruz lagunduko.\nZaharberritzeko, handitzeko edo lekuz aldatzeko gastuetarako dokumentazioa\nEskabidean aurkeztutakoez gain, dagokion proiektua onartzeko organo eskudunak hartutako erabakiaren ziurtagiria aurkeztu beharko da. Proiektuak lokala herritarrei arreta emateko egokia dela bermatu beharko du, eta, era berean, proiektuaren kostuaren balorazio ekonomikoa ere jaso behar du.\nEskabide orokorrean aurkeztutakoaz gain, honako agiri hauek ere aurkeztu beharko dira:\na) KIUB berria sortzea erabaki den udalaren edo organo eskudunaren osoko bilkuraren erabakia.\nb) Proiektuaren kostu ekonomikoaren gaineko organo eskudunaren ziurtagiria.\nc) Betebehar eta alderdi hauek egiaztatzen dituen erantzukizunpeko adierazpena:\n• Kontsumitzaileei informazioa emateko udal-bulegoa (KIUB) Kontsumitzaile eta Erabiltzaileei Informazioa eta Arreta emateko Zentroen Sarean integratzeko konpromisoa.\n• 2022. urtean egin eta erantzutea espero den erreklamazio, kontsulta eta jarduera kopuruaren aurreikuspena.\nEskaera zenbait toki-erakunderen ordezkari gisa\nEskaera zerbitzua partekatzen duten zenbait toki-erakunderen ordezkari gisa jokatzen duen toki-erakunde batek aurkezten duenean, kontuan izan beharko du eskaerarekin batera aurkeztu beharreko agiriak aurkezterakoan toki-erakunde guzti-guztien agiriak aurkeztu beharko dituela.\nDeialdiaren araudia EBAZPENA, 2021eko azaroaren 30ekoa, Kontsumobide-Kontsumoko Euskal Institutuaren zuzendariarena, zeinaren bidez oinarriak eta deialdia argitaratzen baitira dirulaguntzak emateko toki-erakundeei eta haiek sustatutako erakundeei, kontsumitzaile eta erabiltzaileen eskubide eta interesak susta eta babes ditzaten, 2022ko ekitaldirako.


Elgoibarko hizkerak beti eman du zeresana. Manuel Larramendi jesuitak aztertu zuen lehenengoz Gipuzkoako euskara, XVIII. mendean, eta Bizkaikoekin batera jarri zituen Deba ibarreko hizkera gehienak, Debakoa eta Mutrikukoa ez besteak. Elgoibarkoa, ostera, ez zuen ez Gipuzkoa ez Bizkaikoekin batu, eta bien tartekotzat jo zuen.\nHurrengo mendean ekin zion Bonaparte printzeak euskara aztertzeari, eta berari zor diogu euskalkien lehenengo sailkapen zehatza, 1869an aurkeztua. Dena dela, Deba ibarreko hizkerak Bizkaiarekin edo Gipuzkoarekin ezartzeko orduan, gauza bakarrari begiratu zion: dot ala det esaten ote zen ikusi zuen. Hori dela eta, Bizkaiarekin batera ezarri zuen Elgoibar.\nEgia osoa esan behar bada, Jose Antonio Uriarte fraide frantziskotarra izan zen Bonaparteren berriemailea Deba ibarrean, eta hark Elgoibar Bizkaian, baina Altzola Gipuzkoan sartzeko esan zion, eta horixe egin zuen Azkuek XX. mende hasieran. XX. mende amaieran, berriz, Pedro Irizarrek euskara giputzarekin lotu zuen Elgoibar guztia.\nElgoibarko hizkera bere osotasun guztian aztertu du Jesus Mari Makazagak liburu honetan, eta oraintxe jakingo dugu egia non dagoen: Gipuzkoako euskararekin ala Bizkaikoarekin batu behar den, ala bien tartekoa ote den.\nDena dela, ez da hori gehien ardura duena. Hizkuntzak erabiltzeko dira lehenengo eta behin eta, batez ere, zeregin hori egokiago betetzen laguntzera dator Makazagaren lana. Eta bazen horren beharra.\nJoan den aspaldi luzean, euskaraz egin da gure arteko ahozko hartu-emana eta, etxean eta herrian ikasitakoarekin, ederki moldatu gara. Idazterakoan eta urruneko euskaldunekin elkartzerakoan, berriz, erdara baliatu dugu eta, erdaraz zekienak, hura erabiltzeko ere ez du izan arazorik.\nAzken urteotan, ostera, gauzak nabarmen aldatu dira, eta erdaraz egin diren zenbait gauza euskaraz ere egin ditzakegula erabaki da. Eta horrexek ekarri ditu arazoak eta buruhausteak.\nBateko eta besteko euskaldunekin erraz eta eroso jarduteko, nork bere herriko hizkera erabiltzea ez zela irtenbidea ikusi da, eta hizkera zabalago bat egin eta ikasi beharra egon da. Eta horrela, euskara batua sartu da gu guztion herrietan eta etxeetan.\nEuskararen aldeko ahalegina gorabehera, gainera, erdararen indarra ez da batere makaldu, eta hura ere etxeko egin zaigu. Oso etxeko, gainera, irratiari eta telebistari esker.\nAldakuntza horiek direla eta, erdara, euskara batua eta gure herriko hizkera nahastu egin dira gazte jendearen jardunean, eta nahaste hori ez da beti komeni bezain dotorea eta atsegina. Ondo dago, eta beharrezkoa da, erdara eta euskara batua jakitea eta erabiltzea, baina herri euskaldunetan bertako betikoa ere aintzakotzat hartu behar da, eta egoki erabiltzeko gai izan behar da. Eta horretan egin dugu huts azkenaldi honetan.\nDuda gabe, Elgoibarren ere azaldu dira nahasketaren kalteak agerira eta, espero dezagun, gauzak bere onera ekartzen lagunduko duela Makazagaren liburuak. Bada, behintzat, bertan zer ikusia eta zer ikasia.\nElgoibartarrentzat ez ezik, gainera, beste jende multzo zabal batentzat ere lagungarri gerta daiteke eskura jarri zaigun liburua. Herri hazia da Elgoibar, 10.000 bizilagunetik gorakoa, eta bertako lantegi eta ikastetxeei esker, kanpoko hainbat lagun bereganatzen dituena. Inguruetako herri euskaldunetakoak dira asko: Mendaro, Deba, Azkoitia, Markina, Eibar, Soraluze… aldetik datozenak, baina erdaldunak ere sarri eta ugari etortzen dira.\nBatez ere urrunetik datozen horiekin sortzen da arazoa. Asko dira kanpotar izaten jarraitu nahi dutenak, baina bertakotu nahi dutenak ere badira, eta bigarren multzo horretakoekin geuk nola jokatu ere bada arazoa. Eta garbi dago, benetan bertakotuko badira, Elgoibarko euskara erakustea edo, behintzat, hura ere aintzakotzat hartzea dela biderik ziurrena eta zuzenena.\nArazo horren harira, hain zuzen, tokiko batuen beharra ikusten eta aipatzen hasiak gara azkenaldi honetan.\n1964an hasi zen egiten euskara batua, Franco jeneralaren diktadura garaian, euskara hizkuntza erdi klandestinoa zela. Oso esparru zehatzak jarri zitzaizkion euskara batuari: zazpi herrialdeetako euskaldunek batzuk besteekin ulertu ahal izatea eta sortzen ari ziren ikastoletako ikasliburuak egin ahal izatea.\nGaur egun, ostera, euskara batuaren esparruak zabaldu egin dira eta, geure herritik irten gabe, hainbat zereginetarako izaten dugu beharrezkoa. Eta hori ona da. Oso ona. Orain arte erdararenak izan diren zenbait arlo euskarak bereganatu dituela esan nahi du. Baina, aldi berean, euskara batua egokitu beharra dakar, herritar arruntarendako errazago eta gertukoago jarri beharra.\nMadrilen, Bartzelonan, Parisen edo Londresen euskaraz ikasten diharduenari, eta Elgoibar bezalako herri euskaldun batean bertakotu nahi duenari, ezin diogu euskara batu berbera erakutsi. Herri euskaldunetan bertako hizkerak aintzakotzat hartu behar dira, haietara gerturatu eta haiekin osatu eta hornitu euskara batua.\nEra berean, Elgoibarko Barren aldizkaria eta Euskal Herri osoko Berria egunkaria ez dago zertan euskara batu berberean idatzi. Elgoibarko Udaletxeak Elgoibarko bizilagunentzat ateratzen duen oharra eta Eusko Jaurlaritzak hiru herrialdeetako bizilagun guztientzat ateratzen duena ere ez dago zertan euskara batu berberean idatzi. Eta horiexek dira, azken batean, tokiko batuen esparru nagusiak: herri euskaldunetako administrazio erakundeak, eskola eta euskaltegiak, lantegiak, hedabideak... Horretarako ere, jakina, ezinbesteko heldulekua izango da Makazagaren saioa.\nEgin da lehen urratsa: Elgoibarko euskara jasotzea, egituratzea eta plazaratzea. Hurrengo urratsa egin beharra dago orain: liburuan dagoena eguneroko jardunera ekartzea. Elgoibartar guztiena da, beraz, lanerako ordua, eta elgoibartarren auzoko garenona eta elgoibartarrekin hartu-emana dugunona ere bai, jakina.


Irekia Eusko Jaurlaritza - Gobierno Vasco :: Arrantzaren arloko emakumeak jendartean eta lanbidean aintzatetsiak izatea aldarrikatu du Pilar Unzaluk\nArrantzaren arloko emakumeak jendartean eta…\n\nArrantzaren arloko emakumeak jendartean eta lanbidean aintzatetsiak izatea aldarrikatu du Pilar Unzaluk Iturria: Irekia\n\n\n\n\n\n\n\nEmakumeen Arrantzarako Sektorearen Sare Nazionalaren I.Biltzarra Donostian izan da\nUnzaluk emakumeen kolektiboaren lan-baldintzak hobetzeko Eusko Jaurlaritzaren politikek duten konpromisoa adierazi du. Euskal Autonomia Erkidegoan -saregileak, neskatilak eta paketatzaileak aintzat hartuta-, 135 emakumek egiten duten lana modu jarraituan.\nPilar Unzalu Ingurumen, Lurralde Plangintza, Nekazaritza eta Arrantza sailburuak, gaur, "arrantzaren arloari loturiko emakumeen eginkizuna jendartean ikusarazi eta aintzatestea" galdatu du, eta egiten duten lana "lanbidean aintzatesteko" zereginean aurrera egitearen alde agertu da.\nArrantzaren Arloko Emakumeen Espainiako Sarearen lehen biltzarraren irekieran hartu du parte Pilar Unzaluk, Donostian, eta hasiera eman dio biltzarrari, Elena Espinosa Ingurumena, Landa-ingurunea eta Itsasoko ingurunearen ministroarekin (ILIM) eta Odón Elorza Gipuzkoako hiriburuko alkatearekin batera.\nSailburuak azpimarratu egin du "EAEko arrantzaren sektorearen tradizioa eta garrantzia eta emakumeak nola lagundu duen sektorea garatzen, gizonena bezain ikusgarria eta publikoa ez baina hura bezain garrantzitsua den papera betez". Hori gabe ez litzateke posible izango jarduera hori gauzatzea.\nKolektibo horren lan-baldintzak hobetzeko Eusko Jaurlaritzaren politikek duten konpromisoa adierazi du. Euskal Autonomia Erkidegoan -saregileak, neskatilak eta paketatzaileak aintzat hartuta-, 135 emakumek egiten duten lana modu jarraituan. Alde horretatik, Orion saregileentzat gaitu den lokala aurki irekiko dela jakinarazi du, eta laster hasiko direla Getariako saregileentzako lokalaren obrak. Lokal horretan, gainera, Euskal Autonomia Erkidego osoko saregileen eskola egongo da. Halaber, Bermeon eta Ondarroan ere antzeko tokiak jartzea aztertzen ari dira.\nEra berean, jarduera hori garatzen teknikoki lagunduko duten tresnak eta materialak sartzea bultzatzen jarraituko da, bai eta laneko arriskuei aurrea hartzeko ikastaroak egiten eta sektorean kualifikazioa hobetuko duten beste gai batzuetan prestakuntza eskaintzen ere -adibidez, ofimatika edo internet-.\nArrantzarako funtsezkoa den laguntza eskaintzen duen kolektibo horrek eta produktuak eraldatu eta kontserbak egiteko industriak, Euskal Autonomia Erkidegoan, 2.000 enplegu sortzen dituzte guztira, eta gutxi gorabehera ehuneko 85 emakumeak dira.\nPilar Unzaluk adierazi du lehen biltzar horrekin "hobetu egin nahi direla arrantzaren sektoreko EAEko emakumeen kolektiboen baldintza soziolaboralak, aintzatetsi eta duin bihurtu nahi dela lanbide horien jarduera, eta lanaren antolaketa-eredu berri bat bultzatuko dela, betetzen dituzten eginkizunen bideragarritasuna ziurtatzeko eta aldi berean belaunaldi arteko ordezkatzea bermatzeko".\nBiltzarrean Euskal Autonomia Erkidegoko eta Espainiako zenbait autonomia-erkidegotako 300 emakume baino gehiago egon dira, eta Latinoamerikakoak eta EBkoak ere bai. Eusko Jaurlaritzako Ingurumen, Lurralde Plangintza, Nekazaritza eta Arrantza Sailak eta ILIMaren Idazkaritza Nagusiak antolatu dute.


urria, 2014 | Euskara\nThis entry was posted in Tribuaren Berbak and tagged Eneko Bidegain, euskara, fotokazetaritza, Ipar Euskal Herrian, Josu Chueca, Mundu Gerrak, Xipri Arbelbide on 27 urria, 2014 by blogs eitb.\nEz dakizula azterketan zer erantzun? Bota bertsoa!\nBeti ematen digu lotsa azterketa zuri uztea. Ikasle askori gertatzen zaion arazoa da hori, baina horren aurrean badira euren irudimena martxan jartzen duten ikasleak. Horietako batekin egin dugu topo egunotan sarean. Hain zuzen ere, matematikako azterketa bateko galdera bati zer erantzun jakin ez, eta bertso batekin harritu du gazteak irakaslea. Mundiala!!!\nIkasle batek matematikako azterketako galderari bertsoz emandako erantzuna. Mundiala! pic.twitter.com/Kz6sG2dW5F\n— Kike Amonarriz (@KikeAmonarriz) octubre 20, 2014\nGaindituko ote zuen azterketa?\nThis entry was posted in bitxikeriak and tagged bertsoa, euskara on 22 urria, 2014 by blogs eitb.\nThis entry was posted in Sailkatu gabea and tagged bertsoa, euskara, euskaraz, pankreas on 17 urria, 2014 by blogs eitb.\nThis entry was posted in ekimenak and tagged aldizkaria, Arrigorriaga, aurkezpena, Basauri, Etxebarri, Galdakao, geuria, hilabetekaria, komunikabidea, Zaratamo on 7 urria, 2014 by blogs eitb.\nBortzirietako hizkera azterketan parte hartu nahi al duzu?\nArantza, Igantzi, Lesaka, Etxalar eta Bera herriek osatzen dute Nafarroako Mendialdeko Bortziriak. Bidasoaren ibaiaren bi bazterretan kokaturik daude eta berde koloreko paisaia da nagusi zonaldean. Mankomunitateak Bortzirietako hizkeraren ezaugarriak biltzen eta aztertzen hasi nahi du, eta hiztegia ere osatu nahi du. Euskararen blog honek gure hikuntza indartzearen eta normalizatzearen alde lan egiten duen lan orori egiten dio tartea, eta lan hau aurrera ateratzeko laguntza eskatu dutenez, guk ere keinu bat egin nahi izan diegu. Azkerteka horren parte izan nahi al duzu? 🙂\nArgazkia: Isidro Etxeberria\nBortzirietan euskararen normalizazioaren alde lan egiten duen Mankomunitatetik azaldu dutenez, hasiera batean ezaugarriak biltzen eta aztertzen arituko dira, eta ondotik, egindako lana argitaratu eta ezagutzera emango dute. Lan hori auzolanean egin nahi dute, eta horretarako prest direnenen zerrendatxoa osatu nahian dabiltza.\nHori dela eta, lan horretan aritzeko interesa eta gogoa duen jendea topatzeko laguntza eskatu dute; filologoak, euskara irakasleak edota besterik gabe gisa honetako lanak gustuko dituzten herritarren bila dabiltza.\nEzagutzen al duzue bortzirietako hizketa aztertzeko taldean parte hartu nahi duen iñor? Horrela bada, mankomunitatearekin harremanetan jartzeko zenbait bide dituzue jarraian: alde batetik telefono zenbaki bat (948 63 41 25) eta, bestetik, e-posta: euskara@bortziriak.org. Ahal izatera, urriaren 3a baino lehen jarri harremanetan.\nEgin dezagun auzolanean euskararen alde lan!\nThis entry was posted in ekimenak, euskalkiak and tagged bortziriak, euskara, mankomunitatea on 1 urria, 2014 by blogs eitb.


Ekologistek esploratzaile nabigatzaileen azken bost mendeetako erregistroak argitaratuko dituzte | Consumer\nEkologistek esploratzaile nabigatzaileen azken bost mendeetako erregistroak argitaratuko dituzte\nDokumentu horiei esker, Artikoko klima-aldaketak alderatu ahal izango dira.\nNaturarentzako Mundu Fondoa (WWF) erakunde ekologistak iragarri du esploratzaile nabigatzaileen azken bost mendeetako erregistroen hurrengo argitalpena. Horri esker, konparazioak egin ahal izango dira Artikoko izotzmasaren klima-aldaketei buruz.\nDokumentuak Norvegiako Institutu Polarreko (NPI) artxiboan daude, eta 1553az geroztik inguru horretan ibili ziren nabigatzaileen nabigazio-egunkarietako datuak biltzen dituzte. Bertan, izotzari, aurkitu zituzten eguraldiari, harrapatu zituzten baleei edo hartz polarrei eta behatu zituzten beste animalia-espezie batzuei buruzko oharrak agertzen dira.\nHori guztia 6.000 kartako multzo baten parte da. Gutun horiek XVI. mendearen erdialdetik gaur egun arte doaz, eta “zientzialariei aukera emango die Europako ipar-mendebaldeko eta Artikoko klima-aldaketei eta aldaketei buruzko ezagutza hobetzeko azken bostehun urteetan”, adierazi du WWFk, Gland-en (Suitza) duen erakundeak.\nLynn Rosentraerek, Fondoko Artikoko klima-aldaketei buruzko nazioarteko programako zientzialariak, gogorarazi du “sateliteen bidez neurketak egin aurretik, izotz-geruzaren behaketa gutxi egin zirela modu sistematikoan”.\nerregistroak esploratzaileak navegantes-eu


Saint-Louis-en-l'Isle - Wikipedia, entziklopedia askea.\nJean-Luc MASSIAS (2014-2020)\n45° 03′ 38″ N, 0° 23′ 29″ E / 45.060555555556°N,0.39138888888889°E / 45.060555555556; 0.39138888888889Koordenatuak: 45° 03′ 38″ N, 0° 23′ 29″ E / 45.060555555556°N,0.39138888888889°E / 45.060555555556; 0.39138888888889\nDouzillac, Sourzac, Saint-Front-de-Pradoux eta Beauronne\nSaint-Louis-en-l'Isle (frantsesez eta ofizialki: Saint-Louis-en-l'Isle) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 287 biztanle zituen.\n2007an Saint-Louis-en-l'Isle udalerrian erroldatutako biztanleak 248 ziren. Familiak 114 ziren, horien artean 40 pertsona bakarrekoak ziren (20 bakarrik bizi ziren gizonak eta 20 bakarrik bizi ziren emakumeak), 29 seme-alabarik gabeko familiak ziren, 29 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 146 etxebizitza zeuden, 116 familiaren etxebizitza nagusia ziren, 17 bigarren erresidentzia ziren eta 12 hutsik zeuden. 134 etxeak ziren eta 11 apartamentuak ziren. 116 etxebizitza nagusietatik 92 bere jabearen bizilekua ziren, 22 alokairuan okupaturik zeuden eta 2 doan lagata zeuden; 1ek gela bat zuen, 25 etxek hiru zituzten, 36 etxek lau zituzten eta 54 etxek bost zituzten. 86 etxek euren parking plaza propioa zuten azpian. 59 etxetan ibilgailu bat zegoen eta 43 etxetan bat baino gehiago zituzten.\nSaint-Louis-en-l'Isle udalerriko biztanleria-piramidea 2009an .\n2007an lan egiteko adina zuten pertsonak 133 ziren, horien artean 86 aktiboak ziren eta 47 inaktiboak ziren. 86 pertsona aktiboetatik 78 lanean zeuden (38 gizon eta 40 emakume) eta 8 langabezian zeuden (2 gizon eta 6 emakume). 47 pertsona inaktiboetatik 25 erretiraturik zeuden, 10 ikasten zeuden eta 12 "bestelako inaktibo" gisa sailkaturik zeuden.\n2009an Saint-Louis-en-l'Isle udalerrian 115 unitate fiskal zeuden, 267 pertsonek osaturik. Pertsona bakoitzeko diru-sarrera fiskalaren mediana urteko 15.699 euro zen.\n2007an zeuden 5 komertzioetatik, 1 eraikuntza enpresa zen, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\nSourzac (1,0 km)\nDouzillac (3,2 km)\nMussidan (3,3 km)\nBeauronne (3,9 km)\nSaint-Médard-de-Mussidan (4,4 km)\nSaint-Martin-l'Astier (4,9 km)\nBourgnac (4,9 km)\nBNF: 15252087m (data)\nOrriaren azken aldaketa: 30 azaroa 2019, 20:20.


28,24-ko parte hartzea izan da Busturialdeko eta Arrigorriagako herri galdeketetan | Gure Esku Dago\n28,24-ko parte hartzea izan da Busturialdeko eta Arrigorriagako herri galdeketetan\nGure Esku Dagoko bozeramaile Josu Etxaburu eta Zelai Nikolas-ek herritarren borondatearen, konpromisoaren eta ahalduntzearen balioa azpimarratu dute, Gernikako itxiera ekitaldian. Herri guztietako ordezkariek hartu dute parte.\nGaur 18 herritan, 45 hautetsontzitan 13.280 herritarrek euren botoa eman dute helburu argi batekin, herri honek bere etorkizuna libreki erabakitzea.\nNork esango zigun Gure Esku Dago sortu zenean, giza kate baten bueltan 150.000 herritar elkartuko genituenik. Nork esango zigun 2014. urtean Etxarri-Aranatzen herri galdeketa egin zutenean, halako olatua zetorkigunik. Nork esango zigun hiru urtean herritarrok eta herritarrontzat antolatutako herri galdeketa hauek, hain denbora gutxian, halako dimentsioa hartuko zutenik. Eta nork esango zigun, dinamika herritar batek berme guztiak beteaz babes honetako galdeketak antolatuko zituenik hainbeste herritan.\nEzina ekinez egina. Olatuz olatu, eskualdez eskualde, herriz herri, erakusten ari gara herritarron konpromisoak eta borondateak ez duela mugarik. Bizikidetzan sakonduz, galderak adosteko gai garela, elkarri eskua emateko gai garela, etorkizuna gure eskuetan hartzeko, eta hautetsontziak plazaratzeko. Herritarrei hitza emateko gai garela, normaltasunez, berme, legaltasun eta zilegitasun guztiarekin, gure eskubideen jabe eginez, herritar denon alde lanean.\nGure esku dagoen guztia egingo dugu. Herritarron esku dagoen guztia egingo dugu erabakia gauzatu dadin. Ez diezagula inork esan helburuaren izuz bidea ere egiteko gai izan ez ginenik. Ibiliz egingo dugu bidea, erabakiz ikasiko dugu erabakiaren bidea. Erabakitzen hasi gara eta bide honek ez du etenik!\nZorionak Busturialdea eta zorionak Arrigorriaga!


ELA, berme onena epaitegietan (ere) #Landeia — ELA Sindikatua\nELA, berme onena epaitegietan (ere) #Landeia Azken urteotan, etengabe andeatu dira gure lan-eskubideak eta eskubide sozialak, onetsitako lan-erreforma segidaren bidez, baita Euskal Herri osoko zerbitzu publikoetan aplikatutako murrizketa-politikaren bidez ere. https://www.ela.eus/eu/iritziak/ela-berme-onena-epaitegietan-ere-landeia https://www.ela.eus/eu/iritziak/ela-berme-onena-epaitegietan-ere-landeia/@@download/image/amaiaaierbe.jpg\nAmaia Aierbe, Zerbitzu Juridikoetako arduraduna\nHori gorabehera, ELAko zerbitzu juridikoek egunero baliatzen dituzte erreformak utzitako zirrikituak, epaitegietan garaitzeko. Argi daukagu ekarri duten malgutasuna gorabehera, enpresek ezin dutela zigorgabetasun osoz aritu, eta beren erabakiak judizialki kontrolatzea saihestu. Gure zerbitzu juridikoa, garai hauetan, ezinbesteko tresna da lan-prekarietatearen kontrako borroka estrategikoan dabilen sindikatuaren ekintza sindikala osatzeko.\nAzken urteotan aplikatutako murrizketa-politikek ekarri dute zerbitzu publikoen kalitatea okertzea, baita lan-baldintzena ere. Datuek beraiek argi uzten dute: Enpleguaren suntsiketa % 14 ingurukoa da, behin-behinekotasunaren tasa % 35etik gorakoa, erosahalmenaren galera % 16 ingurukoa, estrategia pribatizatzaileak eutsi egiten dio, ez da murriztu soldata-arrakala… Erabilitako koartada ia beti da Estatuko oinarrizko legeria bete beharra, baina egia da aitzakia hutsa besterik ez dela, eta egoera hau konpontzeko borondate politiko errealaren eza ezkutatzen duela.


Aktualitatea. Etxebizitza arloko IV kontrol eta ikuskapen plana - navarra.es\nEtxebizitza arloko IV kontrol eta ikuskapen plana\nSustapeneko kontseilariak abenduaren 29an emandako 97/2014 Foru Aginduaren bidez onetsi da etxebizitza arloko IV. kontrol eta ikuskapen plana, 2015erako eta 2016rako. Plan hau aurrekoen jarraipena denez, kontrola eta ikuskapena haiek bezalaxe lau ardatz estrategikotan gauzatzen ditu: etxebizitza libre eta babestuak sustatu eta eraikitzea; etxebizitza babestuak esleitzea, bai jabetzan, bai alokairuan; etxebizitza babestuak eskualdatzea eta lagatzea; eta mota horretako etxebizitzen erabilera eta xedea.\n1. ardatza.- Etxebizitzak sustatu eta eraikitzea: libreak, babestuak, eta zaharberritze babestukoak.\nArlo honetan ziurtatu nahi da eraikinek eta etxebizitzek bizigarritasun eta irisgarritasun baldintzei buruzko Nafarroako araudia eta eraikuntzari buruzko Estatuko oinarrizko araudia (Eraikuntzaren Kode Teknikoa) betetzen dituztela. Etxebizitza libreetarako ezarritako helburuei gehitu behar zaie, etxebizitza babestuen kasuan, sustapena gauzatzea galaraziko luketen oztopoak saihesteko asmoz egiten den kontrola; horregatik, gainbegiratu egiten da dokumentazio administratiboa, sustatzaileari, orubearen egoerari, hirigintza araudia betetzeari eta etxebizitza babestuaren baldintza berariazkoei dagokiena.\n2. ardatza.- Etxebizitza babestuko esleipenak, bai jabetzaren araubidekoak, bai alokairukoak.\nArdatz honetan lortu nahi da, behar adinako kontrol administratibo egokien bidez, etxebizitza babestuaren esleipen-hartzaileak hura eskuratzeko baldintza orokorrak bete ditzan.\nAtal honetan, bestalde, etxebizitza babestuaren eskatzaileen zentsuan alta emandako inskripzioen kontrola planifikatu nahi da, zeren, erregistro honetako datuak araztuz gero, ondoren arintzen baita etxebizitza babestuen esleipena.\n3. ardatza.–Etxebizitza babestuen eskualdaketa eta lagapenak, kostu bidezkoak zein doakoak.\nLegezko baldintzak betetzen dituztenek etxebizitza babestua erabiltzea izanik helburu nagusia, haien kontrola ezin da lehen esleipenetara bakarrik murriztu, eta bigarren eskualdaketa eta lagapenetan ere kontrolatu behar da; horregatik ezarri da hirugarren ardatz estrategiko hau, non, jarduketa horiek direla bide, Administrazioak egiaztatzen baitu ez bakarrik hartzaileak baldintzak betetzen dituela, baita jabaria eskuz aldatzeko negozio juridikoaren prezioa eta gainerako ezaugarriak legezkoak direla ere.\n4. ardatza–Etxebizitza babestuen erabilera eta xedea.\nEtxebizitza babestuak beren jabe edo errentarien ohiko bizileku iraunkorrak direla zaintzea da helburua; beraz, ikuskapen eta zaintzako jarduketa da, bete-betean.\nOpen Data Nafarroa\nEtxebizitzako datu publikoak ezagutu


LENTISOMA teknologiari patentea eman diola jakinarazi dio Estatu Batuetako Patenteen eta Marken Bulegoak VIVEbiotech-i - SPRI\nLENTISOMA teknologiari patentea eman diola jakinarazi dio Estatu Batuetako Patenteen eta Marken Bulegoak VIVEbiotech-i\nLENTISOMA belaunaldi berri bateko bektore lentibiral bat da eta zelulen genoman ez txertatzea da bere ezaugarri nagusiena\nVIVEbiotech terapia genikoan erabiliko diren bektore lentibiralen ekoizpenean espezializatutako enpresa bat da. Duela gutxi LENTISOMA teknologiari patentea eman diola jakinarazi dio Estatu Batuetako Patenteen eta Marken Bulegoak enpresari.\nLENTISOMA belaunaldi berri bateko bektore lentibiral bat da eta zelulen genoman ez txertatzea da bere ezaugarri nagusiena. Ekintza-mekanismo berritzaile honek abantailak ditu segurtasunari eta eraginkortasunari dagokionez, gaur egun erabiltzen diren bektoreekin konparatuta.\nGarapen-fasea amaitzean, LENTISOMAren abantailek aukerako bektore gisa jarriko dute beharrezko duten terapia genikoetarako.\nOso garrantzitsua da LENTISOMA Estatu Batuetan Jabetza Intelektualaren ikuspegitik babestuta egotea, terapia genikoen garapenerako herrialde indartsuena berau dela kontuan izanik.\nKontzesio hau VIVEbiotech AEBetako merkatuan garatzen ari den ekoizpen proiektuen kopuruarekin bat dator (6 proiektu gaur egun).


Donostiar haien garaia-- - Librería papelería El Arruí\nDonostiar haien garaia--.\nBenetako hiri bihurtzeko urratsak XIX. mendearen hondarretan eta XX.aren hastapenetan egin zituen Donostiak. Geroztik nolabait euskaldun izateari eutsi dion hiriak, mende beteko ibilbidean mugarriak ezartzen jakin zuten gizon-emakumeen lanetan bilatu behar ditu erroak.\nSortzez edo bizitzaz donostiar izandakoen galeria hau euskaldun izateko modu anitzen erakusle da, alde askotara ahanzturaren itzalera eroritako garai zabal baten lekuko.